url: =Dahna Pulakna : Pu Ngaw Khup (Kum 95)\nMaryland State, Jessup khua a teng, Pi Cing Za Vung’ pasal, Pu Ngaw Khup (Khuasak khuami, Thatlang suan) in, Nov. 16, 2013 ni in, Howard County Zatopi panin a leitung nuntakna hong nusiata hi. Pu Ngaw Khup hong nusiat manin, amah a it, adah akap, a zi a tate, tu leh tate a kipan meeltheih tanaute, khuapih tuipihte leh pawlpimite tawh akibang in, Zomi Innkuan USA kipawlna, Executive pawlzong kidah mahmah hi.\nPu Ngaw Khup in ahong nusiat laitak in suan leh khak, tanu tapa (11), tu (23) leh tusawn (15) tawikhin a, kum (95) phata ahih manin a khangcing mahmah pasal ngalhat khat ahi hi. Pu Ngaw Khup pen Maryland State sung a teng Nu Zam Cing (Pa Mang Hen Thang), Ni Cingzahuai Suantak (Pa Ngocinthawng Suantak) leh Pa Tual Vum (Nu Cing Za Hau)-te pa ahi hi.\nPu Ngaw Khup pen khua leh tui in amuan Makai khat hi a, Khuasak khua Hausa semngei hi. Mangkang Galkap sung ah Santhum suang in na semngei a, gam leh minam a deihsakna hangin, Japan Galkapte pawlbawl in Mangkang kumpi ado ngei galhang khat ahi hi. Kum (95) dong nungta in US gam leitang tung ah ahong sihsan ahih manin, tangthu tuanthu tampi a kimansuahta ahih ban-ah, muntuam gamtuam pha in thu leh la tampi athei mi manpha mahmah khatin ahong nusiata ahih manin akua mahpeuh in na kisa mahmah hi.\nPu Ngaw Khup’ luanghawm pen Nov. 23, 2013 (Saturday) ni ciangin, Dignity Memorial haan ah kivui ding hi. Pu Ngaw Khup tawh hun nunung vaite athei nuam peuhmah in Pa Ngocinthawng Suantak (Tel. 240 478 2280) tung ah kikan thei ding hi.\nPu Ngaw Khup hong nusiatna hangin adah akap, u leh nau, nu leh pa, lawm leh gual khempeuh, anungta Pasian in hong ompih in thathak hong guan tahen ci in thu ka ngen uhhi.


timestamp: atn

url: =A MANPHA LAWHCINNA – FGA Tulsa\nAdmin / September 10, 2016 / FGA File\nLAWHCINNA KIPATNA – Khenkhat-I\n1.A MANPHA LAWHCINNA\nLawhcinna pen a lawhcingsakte tawh kizui-in kibang kim lo hi. Pawlkhat adingin cidam taka om pen lawhcinnaahih lai-in, neih le lam a hauh kei leh a lawhcing lo-a a kingaihsun mi om hi. Mi pawlkhat in minphatna pen lawhcin a sawmna uh ahih lai-in, mi pawlkhat pen innkuan nuam bawl a sawm cinten hi thei uh hi. Sum a hauhloh hangin lawhcing lo dana na ngaihsut mi khat pen innkuan nuam apiansakna hanga lawhcing a kisa mahmah om thei hi. Tuahi a, lawhcin i sawmna leh i lawhcin nopna pen kibang locihna hi. A mihing tawh kizuiin kilamdang thei cihna hi. Tua ahih manin lawhcinna pen i tupna, i sawmna khatpeuh sepzawhna hi, ci leng kikhial lua lo ding hi.\nLawhcinna pen nasep khatpeuh a beina hi lo a, nasep khat pan nasepna dang khat a kahtoh nading ahi hi. Lawhcinna-ah lungkimna om a, lungnopna leh thalawpna zong om ahih manin manpha mahmah hi. Tai kidemna muna khatnate in a kidempih mite sangin a zah 4/5 in hatzaw tuan lo uh hi. A hatna uh pen neucik, tomcik bek zong hi thei a, khepi cia bek a kigamlatna zong hi thei hi. Tua mah bangin, mi lawhcingte pen midangte sangin nak takpiín a pilzaw leh a siamzaw hi tuan lo uh hi. Mite alungkiatna mun leh lawhsapna-ah zong kuhkal taka a semtantante ahi hi.\nLawhcinna pen bang bang ahi zongin,baih taka neihtheih lawhcinna pen manpha taktak lo hi. Lawhcinna thupileh leitung tangthu a mi lawhcing tamzaw pen baih takalawhcing hi loin, haksatna leh gensiatna, thuakna tampikawmkal pana a khuasuak, mi sep nop nawnloh zawh, milungkiat zawh cianga zong a sem tantante ahi uh hi.”Lawhcing dinga sepí leh ëlawhsam lo dinga sep”penkibang het lo hi. Lawhcin sawma sepna in thalawpna lehkipiakzawhna tonpih a, lawhsam lo dinga sepna-ahhangsanna taktak om thei lo hi. Lawhsap laulohna bek tawhsep sangin lawhcing lo thei lo dinga sepna pen manpha zawhi. Ahih hangin lawhsapna a om khak zenzen leh zongthathak lak nading a zat siam kisam hi. Italian Renaissancehun laia mi thupi Michaelangelo in, ìKa siamna nei dingin bangci bangin sem ka hiam cih mite in thei leh, tu-a ka dinmuna ka tun theihna pen lamdang sa lo ding uh hiî ci hi.\nLeitung nuntakna pen haksatna leh buaina bek tawhkidim lo a, nopsakna leh lungnopna hun zong tampi om hi. Khuasuak (survive) dingin haksatna tampi phutsuak kisama, tua bang lo-a baih taka lawhcin sawmna pen lungsim maanlo leh hoih lo ahi hi. Pengpelep nuntakzia pan sin ding thupimahmah om hi. Biology sangnaupangte in pengpelep piankhiatdan sinuh hi. A tui (cocoon) sung panin hong suakkhia ding ahihnaleh lungduai taka ngak dingin siapa in naupangte hilh hi.\nA tui sung pana pengpelep hong piangkhia ding penngaklah takin naupangte in en uh hi. Tua banga a et laitak un haksa sapipi leh thasan in pengpelep piang dingin hongkithawi hi. A siapa un khoih lo-a en ding bekin a hilh hangin, sangnaupang khat in tua banga haksa sa mahmah a pengpelep suak ding pen hehpihhuai sa lua ahih manin va panpih a, baih taka hong piankhiat theih nadingin cocoon pen va honsak hi. Ahih hangin pengpelep pen si mawk hi!\nSiapa hong kileh kikin, pengpelep si a muh ciangintheisiam pah hi. A hatna khempeuh tawh haksa sapipi-apiangkhia dingin a kibawl ahih manin panpih kisam lo a, tuabanga haksa taka a piankhiatna pen thahatna a neih nadinga kisam ahi hi. Tua pen a khuasuak theih nadinga leitung ngeina ahi hi.\nTua mah bang ahi hi. Leitung nuntakna sungah haksatna leh lawhsapna khawng pen mihingte hoih nadingleh thahatzawk sem nadinga kikoih ahi hi. Tua hi lo-a baih taka nuntak khuasuak sawmna pen lungkiatna leh nuntakmanpha lo taka zat theihna ahi hi.\nNa lawhcin sawmna tektekah lawhcing khin lo ding hi teh. Tua hangin thanem leh lungkia-in om kei in. Alexander Graham Bell in a zi bil/beng hoih lo a zat ding van bawl asawmna lamah telephone, kiho theih nading mukhia a, atupna takah a lawhcinloh hangin, ama ading leh mi tampite phattuam nading bawlkhia a, tuhun ciangin tua amuhkhiatna tungtawnin leitung mi a tamzaw tham inmeetna leh noptuamna tampi ngah hi. Lawhcin na sawmna hanga na sepna mun san takah na lawhcinloh hangin, amanpha dang khatah lawhcing thei veve hi teh.\nHih munah lawhcinna i gen ding pen a neu leh a lian cih om lo a, a meetna pen sum bek tawh kiteh lo a, nasep (service) i manphatna (value) pen a sepkhiat (output) lamahkiteh zaw hi. Muhkholhna (vision) leh tupna mun (goal)kician nei a, tua mun tun theih nadingin geelna hoih neih theih nading leh, tua lawhcin nading a nawngkaisak thei thu tuamtuam – launa, lungkiatna, lunggimna leh haksatna tuamtuam zawh theih nading leh, lawhcin nadinga kisam tuamtuamte pen i gen sawm ahi hi. Maan lo taka gualzawhna lam hi loin, manpha taka lawhcinna lam pen i gensawm ahihna mangngilh kei ni.\n>> Zoplai Ding >>>\nNUNTAKMANPHAZAW TAWHL AW H C I N N A : T.Sawm Lian\n← Khaino & Nuam Bawi Te Mopawi lungdam pih na\nပေရာဖက္-တမန္ေတာ္ဆိုင္ရာ ခ်ီးမြမ္းျခင္း၏တန္ခိုး ယုဒ ဦးစြာ ခ်ီတက္ရမည္။ →


url: =Kelsa ~ Hau Za Cin :: ZOMI DAILY\nKelsa ~ Hau Za Cin\nposted on 3 January 2015 at 10:38 am Lomkholna: Article, Hauzacin\nKa lawp zawh sawtzo ahih manin ka hun lem neih masak pen ah Kelsa lei ning, huan ning, ka kham teek in ne ning cih ka ngaihsunsun hi. Ahi zongin hun lem neih ding a baih het kei hi. Kelsa hilo a dang duhna tawh Kelsa lunggulhna kibanglo hi. Kelsa pen a limna ciil tiuteu a, muinam veuveu ahih manin i gong hong sukha mahmah hi. Ci sawh leng a alna tawh a sa limna tawh kituak mahmah a, zasan thak siuhseuh sawh lai dingin a thuksak pian dingin anthul leh mehthuk khah lai leng a limna kimangngilh ngeilo hi. Sa dang a lunggulh hileng inn kiangah zong kilei thei dinga, super market ah zong om lel ahih manin a lei zong baihzaw deuh hi.\nKelsa linlian bang pen India te sumbuk ah kizuakte lim deuhse hi. India gam pan hong pai bang hileh lim khol diak a, ahi zongin tuhun ciang Australia leh New Zealand pan zong hong pai tamzawta hi kici hi. Zogam ah Kel tampipi kikhawi thei ding himah leh singkung lopa kiphuk mangin kihal mai gawpgawp ahih manin a kikhawi theih ding zah kikhawilo hi. Guah zuzu ahih kei leh Zogam pen gam hal nuam, mei khusak nuam khut ling kauhkauh tam tuak kasa hi. Tedim ka zin in Tedim khuanawl ka dak phei leh Siangsawnte khua zong kitung phei nailo in\ndainawl cik nangawn meikatna sul na om to tiptep hi. Sil meng na tam mahmah a, Kel an dingin bel hoih bilbel ding hi. Ahi zongin Kel gamta muh ding omlo leuleu hi. Siangsawnte in Zawng, Sakuh leh Vasa a khawite uh simloh ganhing muh ding zong a om pak kei hi. Pu Pau Cin Hau mualsuang gei a singkung tunga vasa tuangte lah a lengtheilo vive hi a, a lim vive hi in, Zomi Vaphual nupa bang a tuan zawzen hangin a nungtalopi ahi hi.\nKelsa bang mangngilh dek liangin lampial dektak hang e!\nGam khangto a nasep ziate ka ngaihsut ciang khatveivei pen gim leh kinawhna tawh nitum mai kasa hi. Kisit ding, kiencik ding, audit hong pai ding, inspection om ding, etc cih hi tawntung mawk! Kum bei manlo nihvei bang kisit, kiencik lawmlawm cih bel nasem manlo in a hoih, a kilawm ding sem mengmeng un cih tawh kibang hi. Tua manin a nasem taktak pen midang hi a, a en dingte hong pai ciang a et ding uh a vaisai pawl mi dang khat hileuleu hi. Tua bang vai teng tawh ka buai mahmah laitak ahih manin Zomi Paunak ah ‘mittang kia leh zong kitawm manlo ding’ a cih bang un kua phawkpihloh kei khom in ka buai mahmah hi.\nTua banga ka buai kawmkal ah tuni nitak lam hun awng ngah baih zenzen, 6:05 P.M. in ciah khia thei in hong lemzaw deuh ahih manin nawhsa a Little India delh in ka tai pah vingveng hi. Hun sawtpi pan ka lungsim a omsa – Kelsa lei ding, anthul tawh, alu tawh, lothang leh zasan, sing leh aisan tawh deihtak nuai dingin limtaka huan ding ciin ka gilkial lam zong phawk manlo in ka diangsuk saisai hi. A mun ka tun tak leh sumbuk tamzaw na kikhak a, zingciang Good Friday (Zeisu Sihni) adingin mite kigingkhol in vai nei ciat uh hiding cih ka theisiam pah hi. Kei zong kikhop, hunzat ding vai neilo bilbel ka hih manin a pusuak thei ka hi hi. Zingciang hileh bel kikhop om leuleu in vai kihau leuleu ahih manin ka man kei ding hi. Vak kawnkawn in ka upmawhna teng ka zong pheiphei hi. Nidang pekpek a ka leina ngei khat ah na omlo bek hilo in a sumbuk teng na kikhak hi. Cihna ding theilo in ka paina lah gamla, ka hun lah tampi bei khin, ka tha lah gimta, ka deih lah mulo…aibang songa le…\nKelsa lei lo a ciahkik ding lah ka thangpai in ka tha bei pammaih sa. Ahi zongin cihna ding dang om tuanlo. Bangbang hileh Kelsa a om kei leh zong Bawngsa beek lei ning e, ciin ka kivialvial kawikawi hi. Bawngsa zuakna zong ka mu tuan kei hi. Ansai ah anne zong mi na tawm mahmah in mihing na kiam mahmah himawk hi. Ciah kawma lamgei a alu leh mehthuk khawng lei a inn ah ci tawh huan lel ding cih bang ka ngaihsun khin hi. Ka ciah khiatna ding kongvang mu pak lo in ka tai kawikawi leh a kiu khat ah Ngasa zuakna khat na om a, tua ah ngasa lei ding ciin ka naih phei hi. Lamet hetloh in ngasa zuakna gei ah KELSA na kizuak a, amau zong ciah nuam in a vante uh na seng pianpianta uh hi. Delh phei pah in, “Khawl un, ka lei nop tua Kelsa hi,” ciin ka otsan pah hi. Ka aw dan khat a zak uh ciangin hong hek phei a, a sa zuak mi nihte ki-en in lamdang sak mel mahmah in hong en uh hi. Hehpihna tawh Kelsa hong leisak un, ka cih ciangin Singapore ngeina bangin van lei dingte deihna sem masa hamtang ding, ahi thei tan ah (customer’s rights) cih pen na tel peuhmah uh ahih manin hong atsak daidai a, Kelsa Kg.1 tawh inn lam ka zuan thei hi!!\nInn ciah ding ciangin gil kial pian ahih manin ‘kiallap nihna’ ciin Puri ka ne leuleu hi. Tua panin cil zong hong man zaw deuhta ahih manin inn lam nawhsa a delh in Kelsa ka huan saisai hi. Zan kim ma a nek man ding ciin ka cooker neih India Cooker Litre 3 tawh Kelsa pawlkhat huan in ka buhsih ding zong ka huan kawmkawm pah hi. Channel 5 News hong bei kuankuan ciang sa huanna Cooker zong a gindan hong kikhek a, a phit cianga huih hong lengkhia pen innsung khempeuh zeel in hong namtui viauviauta ahih manin gilkialsak hanhan hi. Tua ahih manin ka News et zong a tawp tan en manlo ding bang phial in Cooker sin hon a, a sunga muinam leng veuveu pen sikkeupi dimdima hawp ziahziah ka utta hi…\nA khin zong ngak man nawnlo in a sat lai mah in cooker tui tawh buak vot pak in a sin ka honga, thakhat thu a sa gim namtui cooker sung pana hong lengkhia leh ka nak kituak bilbel ahih manin buhsih thuk pah, zasan lui pah, anthul tui lui pah in annekna dohkang gei ah tutphah sang tungah tu to in Topa tungah ‘nisim nek ding hong piak mana lungdam ko in’ AMEN ka cih khit ciangin lungdam takin ka ne pah saisai hi. Zankim naihta mah leh gilkial bel kithuakzo a, Kelsa gim in kamsung a tun ding bel ka nawhpai sak pian hi :). Lungdam maitai taka gil dim phitphet a ka nek khit ciangin ka nekna kuang bang seng kik ding ka thadah phialta hi.\nI duh mahmah an i nek khak khawng, i lunggulh mahmah singgah i nek khak khawng, i ut mahmah nasep khat i sep khak khawng pen mihing hihna ah a nuam mahmah ahi hi. I muhnop mahmah mihing khat mu kaan lai leng leitung pen a tua teng khempeuh ah belh hiam cih dingin a nuam, a angtanhuai, a hamphathuai, a lungdamhuai ahi hi.hauzacin\nNa duh khat kidek ken, a val lua ding bel kidawm in. Na deih khat lei ngamlo in kidek den ken, na deih nuam nawn hetloh hun hong tung kha ding hi. Na muhnop mahmah mite tawh kimu mengmeng in a ziakai hun om thei hi. Na khempeuh in a hun nei a, a hunlapa hih ding leh a hun zui a sep ding a manpha ahi hi. Leitung nuntakna i cih lah tawntung ding hilo a, themvei sung hong hiding hi. Tua ahih manin na hoih na sepnop leh sem mengmeng in, na painopna mun leh gam, khua leh veng a om leh zin mengmeng in. Hun leh tui luang in hong ngaklo in na paipai a, i lap kei leh hong kheng mengmeng lel hi.\nHun lap, deih lap, deih nei hi ciat dingin Topa in hong siamta hen.\nKelsa bel tawm omlai…\nPrevious: Tulaai Leitung Thuthang Tuamtuam Updates Jan 2,2015\nNext: ZAM Thupuak :: 04 January 2015\nMalaysia Zomi te tung theihsakna\nThai gamsung ah Motor Accident in Myanmar gammi 3 meikangtum, 10 liam


url: =Ezekiel 18 | Siantongluan.net\nEzekiel 18 |\n"Israel gamsungah mite in zat belin a neih paunak, A pate in leenggah thuk ne a, a tate ha kim, cihna pen bang a cihnopna ahi hiam?\nKei pen a nungta Topa Pasian ka hih mah bangin kong genin-ah: Israel gamsungah hih paunak na zang nawn kei ding uh hi.\nMi khempeuh keima-a hi a, pate ahi a, tate ahi zongin keima-a ahi hi. A mawh mipa bek si ding hi.\n"Gentehna-in mi a hoih mahmah, a thuman, a diktat mi khat om hi.\nAmah in Israel mite milim biakte biakpihlo a, milim biakna pialo ding, ci-in a kikhamna munah milim biakna sate zong nelo hi. Midangte zi zong luppih dingin zollo a, numei in nin a neih laitakin zong luppihlo hi.\nKuamah khemlo a, kuama na zong sutlo hi. Sum leitawi a lapa in khapna van a apte zong piakik hi. Gilkialte an vakin, puan neilote puan guan hi.\nA meet bekbek lunggulhna-in sum leitawi pialo hi. Gamtatsiat ding utlo a, mite thu a manin khensak hi.\nAmah in ka thupiakte mangin, ka thukhamte hoihtakin zui hi. Tua bang mi pen mihoih ahih manin nungta ding hi, Topa Pasian in ci hi.\n"Tua ciangin gentehna-in hih mihoihpa in tapa khat nei a, tua tapa in mi na gu-in mi that a, a pa gamtat ngeiloh a siateng gamta hi.\nAmah in milim biakna pialo ding a kici munah a kipia biakna sate ne a, midangte zite zolin luppih hi.\nMizawng mi cimawhte khemin, mi na sut a, sum leitawi a lapa in khapna-in a piak nate piakik loin kemsuak hi. Milim bia-in a zumhuai-in gamta hi.\nA meet lunggulhna-in sum leitawi pia a, a meet zong a kilawm loin tampi tak la hi. Hih bang mipa nungta ding ahi hiam? Nungta hetlo ding hi. Hih bangin a mindaihuaite khempeuh gamta ahih manin tuate hangin amah si ding hi. Ama sihna pen ama mawhna hang ahi hi.\n"Gentehna-in hih mihoihlopa in tapa khat hong nei hi. Tua a tapa in a pa gamtat hoihlohna teng mu a, a pa gamtat bangin gamtalo hi.\nIsrael mite milim biakte biakpihlo a, a kikhamna munah biakna-in a kipia biakna sa zong nelo hi. Midangte zi zollo a, zong luppihlo hi.\nKuamah bawlsialo a, kuama na zong sutlo hi. Sum leitawi a lapa in a khapna van a apte zong piakik hi. Gilkialte an vak a, puan neilote puan guan hi.\nGamtatsiat ding utlo a, a meet bekbek lunggulhna-in sum leitawi pialo hi. Ka thukhamte zui-in ka thupiakte mang hi. Tua ahih manin hih mipa pen nungta ding a, a pa mawhna hangin si hetlo ding hi.\nA pa in ahih leh mi na sutin, mite tungah a sia gamta tawntung hi. Tua ahih manin ama mawhna hangin amahmah si hi.\n"Ahi zongin, Bang hangin a pa mawhna a tapa in thuaklo ding ahi hiam? nong ci khading uh hi. A tapa a hoih a manin a gamtatna hang ahi hi. Amah in ka thukhamte kemin hoihtakin zui hi. Tua ahih manin pelloin amah nungta ding hi.\nA si dingpa pen a mawh mipa ahi hi. Ta in pa mawhna thuaklo ding a, tua mah bangin pa in ta mawhna thuaklo ding hi. Mihoihpa in a hoihna thaman ngah ding a, migilopa in a gitlohna thaman thuak ding hi.\n"Migilo khat in a mawh bawlna khawlin ka thukham zui hen la, a hoih a manin gamta leh, tua mipa silo ding a, pelloin nungta ding hi.\nAma mawhnasa khempeuh kimaisak ding a, amah a manin a gamtat manin nungta ding hi.\nMigilo khat a si ka muh ciangin a lungdam dingin hong ngaihsun na hi uh hiam? Ka lung dam hetlo hi. Amah hong kisikin a nuntak ding pen keima deih ahi zaw hi.\nAhi zongin mihoih khat in a gamtat hoihnateng khawlin, migilote gamtat bangin a mindaihuai gamtatsiate gamtat ding hong kipan leh, amah nungta paisuak ding ahi hiam? Nungta hetlo ding hi. A hoih ama gamtatnasate kiphawksaklo ding hi. Ama cihtaklohna leh ama mawhna hangin si ding hi.\n"Ahi zongin note in, Topa hihna zia manlo hi, na ci uh hi. Israel mite aw, ka thugen hong ngai un. Keima hihna zia a manloin ngaihsun na hi uh hiam? A manlo pen nomau ngaihsutna zia hizaw hi.\nMihoih khat a gamtat hoih khawlin mawhna a bawl ciangin si ding hi. Ama sihna pen a gamtatsiatna hang ahi hi.\nMigilo khat a gitlohna panin khawlin a hoih a manin gamta leh ama nuntakna a suahtak ahi hi.\nAmah in a gamtatna phawkin a mawh bawlna khawl hi. Tua ahih manin amah si hetlo ding a, nungta paisuak ding hi.\nAhi zongin no Israel mite in, Topa hihna zia manlo hi, na ci uh hi. Israel mite aw, keima hihna zia manlo ahi zenzen hiam? A manlo pen nomau ngaihsutna zia hizaw hi.\n"Topa Pasian ahi keimah in note kiangah kong genin-ah: Israel mite aw, na gamtatnasa bang ciatun thu kong khen ding hi. Kisik kikin na gamtatsiatna khempeuh panun khawl un la, na mawhna hangun kisisak kei un.\nNa gamtatnasa uh mawhna khempeuh nusia un la, na lungsim uh leh na ngaihsutna uh thaksuaksak un. Bang hangin no Israel mite si nuam na hi uh hiam?\nKuama sih ding ka deih kei hi. Tua ahih manin na mawh gamtatna uh khawlin nungta un, Topa Pasian in ci hi," a hong ci hi.\nTedim Lai Siangtho / Laibu: Ezekiel 18


url: =A theih huai Zomi politics vai thupi\nZomi Zogam it taktak man in khuaul sisan luang a\nnasemte, gilkial dangtak a nasemte, I gamit man in Thongsung nagawna\nomte le hong pusuak khinte, Tuipi galpan in Zogam galet lainat manin\nsumtawh azun le azun sawm lailaite, Zomi Zogam mailam ding luvai liang\nsamkaang liang a thungaihsunte, Laiat siamte, Lasiamte, Khutsiam\nKhesiamte, Zogam cingngait a gamdang paizolote le a painuamlote,\nmizawng mihau, mipil misaim, tualniam,tuallai, le tualsangte, Zomi\nZogam itluat man in cihnang theilo internet a phunphunte le thungetna\ntawh apang mi khempeuh in I gam I minam a ding in nasep khawp theihna\nlampi khat hong om ding hita a tua in Kumpi mangpa in gambup kiteelna\n(general election)kinei kikding hi cih; chairman of union election\ncommittee te kamciam hong piakhin ahih teh2015 November khasung a\nkitelna omthei ding a hihman in tu a kipan Zomi mailam ding ngaihsut\nhunk ha 5 kician bek ngah hihang. Zomi Zogam mailam nang leh kei\nkhutsung ah hong kinga in I vaipuak ahi hi.\n2010-15 Chin State kumpite leh a panmun uh\n1. Hung Ngai (Chief Minister )\n2. Hau Khen Kham (Speaker)\n3. Ohn Lwin (Deputy Speaker)\n4. Zaw Min Oo(Minister of Security and Border Affairs)\n5. Nang Za Mung (Minister of Finance and Revenue)\n6. Van Thawng(Minister of Agriculture and Livestock Breeding)\n7. Kyaw Ngein(Minister of Forestry and Mines)\n8. Ram Mang(Minister of Planning and Economics)\n9. Ngun San Aung(Minister of Transport)\n10. Neng Naing(Minister of Development Affairs)\n11. Ba Maung(Minister of Social Affairs)\n12. Cin Lian Pau(Minister of Electric Power and Industry)\nHih a tung a makaite lakpan Zomi minsel teng enpak ni.\n1.Cin Lian Pau -( Zo) ( USDP) (Minister of Electric Power and Industry)\n2.Hau khen Kham- Zo ( USDP) (Speaker)\n3.Nang Za Mung-Laipian ( USDP) (Minister of Finance and Revenue)\nHih atung a 123 te in bang sem taktak uh hiam cih lung\nngai taktak dih ni, a dangte pen Zogam Zomi hong ne tum nuam vive uh\nhi. 2010 pan panmun honglet uh hang sum netum bek hilel uh hi, USDP\nparty pan a kahtote hi uh in, Zomite langpangte hi uh hi. 914 Zomi I\ndingkhiat ciang hong huatna uh khang semsem a, tuate khutsung a, omte\nei Zomite I hihi. Kum5 sungtak Zogam Zolei khangto kei ci in Internet\nsung nagawn ah I kitawt lawh pen a masa in ei Votepiakte akikhial\nkhitban ah hihteng thum in I budget a nektum ban vuah Simte, Tedimte\nci a hong khentuam mahmah uh a, a nungzui Zonote internet leh mun\nkhempeuh Pan zong Zomite hong langbawl hong ko un, kumpite kiang\nnagawn ah kamin uh hong guksak ci a hongkhia dente a hi uh hi. Tua\nbanah Chin State Chief Minister Hung Ngai pen Buddhist hi a,Chin State\nKumpi thuzek sungah a mipil pen a kigen ahi Dr.Ba Maung zong Buddhist\nextremist a hihman un I gampen hong itlo un summet bawlna bek in\nhongzat sak ziau uh hi. Gth:Chin Sate in District thak khat ngah thei\nhi ci news ah hong suahsak uh ciang, Saklam khanglam kikawmna a\nbaihban ah milip tampenna Tedim in ngah teitei ding a kilawmpen Hakha\nte kiangah Chin State kumpi kici Zomi hong langpangte in na pia ziau\nlel uh hi.\nChin State ah tulaitak party 6 om in 1-3na ciang pen tualsuak Partite\nhi uh aa, 4-6na ciangpen mikhual partite a hi uh hi.\n1. Zomi Congress for Democracy- ZCD\n2. Chin National Progressive Party- CNDP\n3. Chin Progressive Party- CPP\n4. National League for Democracy- NLD\n5. Union Solidarity and Development Party-USDP\n6. National Unity Party- NUP\nMember of Parliament leh Chin State kumpi ding in\nhih a tung aparty 6te in nang mun leh nang vote a ngah nang un lampi\ntuamtuam zui in hong zol ding uh hi. Chin State Kumpi sem dingin\nTownship khatpan mi nih(2)ta mipi telkhiat ding hi aa, a vekun\ngawmleng 18 hong pha ding hi.Tua mun 18 lakah a thahat leh mipi\ntampiak penpen in Chin State Kumpi hongsem ding uh hi.\nMualmi Partite tawh Holimna leh a muhdan uh honkhat\n2014 November kha pan Zomi Student and Youth Organization\nmintawh gamvaisaina lam ah Pu Pau kim Tuang deihsakna tawh Malamyiang\nleh Measot ah kava zinna a hizong in 2015 ZCD mintawh Pu Gin Kam Lian\ndeihsakna tawh Mandalay le Panglong ah kazinna ah mualmi khangno le\nmakai tampi tawh gamvaisaina thu hoih tampi ka kikum khawm a,amau a\nminam minsel uh amau party mah uh bangbang hi leh mee piaksawm tek uh\nhi.Mualmi Partite mitkeuhta un gamthu leh minam munlakna a tangzaizaw\nin nasep theihnang (national politic) tawh kalsuan sawm tekta uh hi.\nTulaitak a gualzo USDP party(ruling party)leh NLD(opposition party)te\nkuaman me paksawm lo uh hi. Gtn: 2015 Union Day in SNLD ten NLD te\nmakai a Union Day bawl ding phal hetlo uh hi: Mipite in NLD amuangzawk\nlailai khak ding lau mahmah uh hi.\nNLD le Aung San Suu Kyi\nI gam mipite le Zomite gengen NLD le Aung San Suu Kyi\nvai tomno khat genpak dih ni. NLD leh ZCD pen UNA ban ah amua tegel\ncikmah hun in kitai sanlo ci in minthang liang hi. Democratic partite\npan kiit phadiak cihthu I zakzak a hihi. NLD in A gualzo Ruling Party\nhong hi zenzen le ZCD in a saseh tang lua peuhmah ding hi.A hizong in\ntuasang thupi zaw khat ah ZCD in Chin State Kumpi ngah le a saseh lian\nzaw tham hi, tua dingpen nang le kei khut sung ah om a hihman in ZCD\npan MP I telcing kisam mahmah ding hi. Thukhat leuleu ah ASSK pen 2008\nthukhampi in hencip in tuciang dong suakta zo nailo a hihman in NLD\nRuling Party a hihding genkholh theih omlo ban ah Election pen Free\nand Fair khatvei zong hingei lo hi. Tua ahihman in I saseh neu Zogam\nah Kumpi Zomi itten sep photphot pen I kal masa hizaw hi.\nChin Sate saklam Unau thumte miphazah\nHakha 48266s+Thanthlang 50363s=98629s\nFalam 41,395s+Rih -6622s =48,017s\nHakha leh Falam gawm =98629+48016=146645-119789=26856\nChin State Mipha Zah\n478690s pen Party6te hawmsak leng 478690s/6=79781.7\nTheih ding, Kumpite Zomi Ziya Vuankyi pen munih ah hong\nhonsak a hihman in, 914 Zomi pen 100000s val cihna hi in, 914 Zomi\nkhempeuh in ZCD mee pia leng Chin State Kumpi hong sem zo phial ding\nuh hi. A dangteng pen 914 Zomi hong dodo hong koko teng a hihman in\nMeepiak huai hetlo hi.A beisa 2010 kitelpi in ZCD in Meekuang luilo a\nhihman in a diakdiak in Zomi hi ci deidan lo in USDP pan 1.Cin lian\nPau-Zo(USDP-Minister of ElectricPower and Industry) 2.Hau khen\ntelcing hang a, I gam I lei leh I minam sung ah phatttuamna khatzong\nhong bawl hetlo uh hi, Tedim leh Tonzang ah zong Tui leh Mei kicing in\nzong hong vaihawm sak zolo uh hi. India Kumpi in Rural Development cih\nthulu tawh huhna hongpia uh aa, USDP te Meesuaina in a mau piakdan in\nhongzang mawkmawk uh hi. Khuata honkhat ah bel Sanginn kilam thak hi.\nAbeisa kumnga leh tulaitak dinmun akilamdang hiam?\nZCD Zomiten telcing keileng supna\n914 Zomi tawh a ding khawm Zomi minsel khat bekbek\nI neih ZCD Zomiten telcing kei leng bangteng kisum ding hiam enpak ni\n(a) Kawlgam Vaisaina ah Zomi itte kihel khalo ding, MP in Zomi itte\nkhat zong kihel kei leh Zogampen Summet bawlna ciang in hongzang bek\nding uh (b) A dang partite telcing in MP hong ngah phial zongh igam\niminam sungah thukin haksatna(emergency case) om leh thakhat thu\nthudotna leh thusunna(question&proposal) nei thei pahlo uh hi; gambup\namau party zumpi ah kizasak phot ding; khensatna piate(CEC) teng kikum\nphot ding;gambup(union level) thupiang khempeuhah koi masak ding kikum\nkhit uh teh khensatna(decision making) piathei pan ding uh a, tua khit\nthe hluttaw meeting ah MP pawl in thusung thei pan ding uh a hihman in\nI Imergency casete pen Hot Issue thupiangthak in hong vuaknelh sak\nding. Mikiangah to va kaikai kul ahihi. Iminam party hileh tua bang\nhilo ei teng kikumsuk; manlangtak Nay Pyi Taw kitunsuk theipahpah\nahihi. Tu a I phunphun mah hong bang lel ding a hihman in I supna\nlianpi a hihi. Tua bek zong vai olno tak tawh kiman pah banah ideih\nkhat kingen thei zaw hi.(c) Zogam ah Kumpi Galkap a hilo Thautawite\nZomite kihawl khia nuam mahmah a, a 1vei a 2veina Zosuan Tawilai\nKhawmpi pan tangkona kinei a bangmah kilam dang cih thadah hong let\nsemsem uh hi, hihpen thutawh hi in, Thagum tawh I hawl khiat zawhnai\nkeileh zong, ZCD pan MP telcing leng, I Lunggulhnate Kumpi te kiang\nDirect in kipuak ki tawsawn thei zaw hi.(d) Mi namdangten 914 Zomite\nMP zong cinglo kei uh ei hong ci in hong nuihsan ding uh hi.(e) Saklam\nZomiten ZOLLS ten deihsakna tawh Tedim ah Lai honghilh ding in hongpai\nuh aa, Chin State Kumpi Zomi langpangten hong hawlkhiat sak ziau un,\nZomiten I gam I lei ah thu kinei hetlo cih kitel hi, ZCD pan Zomi itte\nChin State Kumpi in telcing peuh mah leng nuamtak in lai hong hilh\nthei mahmah ding uh hi. fghi etc tam mahmah lai hi.\nI gam, I lei, I minam, I innkuan, sungah Zomi itte\nthuvai hawmsak ding in nang le kei liangko tungah vaipuakna hong kinga\nhi. I gam I lei ah Mikhua Party te in bangbang in hongzol zong in,\nvaipuakna le a telding pen Zomite khutsung ah thuneihna om a hihman in\ntukum kitelna ah Zomiten Imai lam ding khat khensat ni.Phunphunna leh\nki gen siatsiatna te nusia in, midangte I itsang I Zomi mah itin pom\nin nungtak pihciat leng, Zogam Paallun nang kalkhat a suan I hihi.\nPasian in Zomite I lamet ngamloh thupha hongpia a, tua thupha izek\nding a hihi, Pasian in Isrealte it mahmah a, thupha pia in a sepding\nte Isrealte sem uh hi. I khutsung ah thupha om a, I sep ding hunta hi.\nGZA Makai pipa Dr. Enno in Zosuan Tuailai Khawmpi ah a thugen in,1.\nTualniam( Migen siasiate le Mi personal tawh buaite) 2. Tuallai(\nThupiang event tawh buaibuaite) 3. Tualsang ( Mailam thu ding tawh\nbuaite) ci hi. Zomite Tualsang te I hihman in I mailam ding ngaihsun\nCin Lian Khai; yangon (5/18/2015)\nassignment writing service help company link\n8/8/2016 03:25:34 am\nFranz Drameh Legends Of Tomorrow Jacket link\n9/26/2016 09:04:43 pm\nModern political affairs tends to be troubled with a lot of equipment that fell...the Commonwealth with the intention of they turn into an imperative (even then not dominant) piece of hair in affairs of state. In the 16thC the main challenging...\nMens Motorcycle Brown Jacket link\n10/17/2016 04:15:35 pm\nin actuality, i be grateful for the endeavor you made on the way to divide the post. The topic at this point i set up was in actuality effective to the issue which i was research for a elongated time.\n11/14/2016 11:44:17 am\nPeople used to surmise that training is just a method for landing a decent position and great life however they actually don't recognize what to pick from every one of these lessons and their instruction as well. They simply take it as a reason to make great salary and that is it.\nThis exceptional site gives great personal satisfaction and furthermore advance wellbeing and prosperity of elderly individuals. Life can be effortlessly clarified in Essay composing of many sorts and delightful pictures are making this blog more astounding.\n6/9/2017 05:37:02 pm\nI could grasp the whole article. in fact, i be appreciative for the attempt you made while in transit to partition the post.


url: =Tower of Babel in Chin Tedim\nBabel Tausangpi (The Tower of Babel)\nTua laitakin leitung buppi in kampau khat leh kammal tawmno bek nei hi.\nAmaute, nisuahna lamah lal uh a, Shinar gam sungah zanglei mun khat mu-in tua lai-ah a teng uh hi.\nAmaute khatlekhat kiangah, "Hong pai un, leiseek seekin limtakin hal ni," kici uh hi. Amaute in suang dingin leiseek nei uh a, a buan dingin kultal tui nei uh hi.\nTua ciangin amaute in, "Hong pai un, leitung buppi-ah eite i kithehthang gawp lohna dingin ei-a' dingin khuapi khat bawlin, a dawn in vantung a ban ding tausang khat lamin, eite' minthan'na ding khat bawl ni," ci uh hi.\nTua ciangin mihingte' lamsa khuapi leh tausangpi a en dingin Topa hong paisuk hi.\nTopa in, "En un, amaute minam khat hi uh a, amaute khempeuh in kampau khat nei uh hi. Hih pen amau' sep ding a kipatna bek ahi hi. Tu-in sep dinga amau' vaihawmte amau-a' dingin hi thei nawnlo ding hi.\nHong pai un, amaute khatlekhat' thugen a kitheih lohna dingun eite paisukin amau' kampau va kitukalhsak ni," a ci hi.\nTua ahih ciangin Topa in tua lai panin leitung khempeuhah amaute thehthang a, a khuapi bawl uh a tawp uh hi.\nTua ahih ciangin a min Babel kici hi. Bang hang hiam cih leh Topa in tua munah leitung khempeuh' kampau kitukalhsak hi. Tua lai mun panin Topa in leitung khempeuhah amaute a thehthang hi.\nInformation about Tedim | Tower of Babel


url: =LANGDONATE MAINGAT l4 | Dam Mang\nLANGDONATE MAINGAT l4\nLESSON 4: October 19 – 25\nSabbath Nitaklam October 19\nTUKAALSUNG SIMDING: Ezra 4: 1-5; 2Cor. 6: 14; Ezra 5: 1-5; Haggai 1; Ezra 4: 6-24; Nehemiah 4; Ne- hemiah 6: 1-13.\nKAMNGAH: “Ahi zongin Pasian in Judah upate huh ahih manin, Darius kiangah athu vatungin ama tungpan thu akingahkik hun dong a nasep zon- na uh kikhaktan lo hi”. (Ezra 5: 5).\nEzra 3-6 sungtengah, biakinnpi lamkik aki langdona tangthu thulu daan in kigelh hi. Hihteng telmahmah leng, a thupuak buppi ki telcian ding hi.\nEzra’ min zong 7: 1 pan dawkpan hi. BC 457 kumin amah hongtung a, thute kikhel toto in, khuapi leh biakinn lamkikna zong semzel khawlzel uhhi. Tua khit kum 13 (BC 444) ciangin, kumpipa Artaxerxes sawlna tawh, Nehemiah hongtung leuleu a, lamkik nasep zong a nunungpen kipanpha kik leuleu hi. Langdona tampi takmah ommah taleh, Ni 52 sungin nasep ki- zo ta hi (Nehemiah 6: 15).\nEzra laibu leh Nehemiah laibu nihgel adingin, Pasian’ nasep langdona pen athubulpi hongsuak hi. Tua ahih manin, langdonate khempeuhpen amau adingin kilat luatna ding omlo hi. Leitung koikoi ah omtaleng, Topa’ nasepna hong kilangdo lel ding hi. Satan in, ama ading a lauhuai Zeisu’ lung- damnathu a kizeel mengmeng ding laulua a, langdo thei zahin langdo hi. Ezra leh Nehemiah laibu sungah, mipite in langdo- nate koici maingat uh hiam?\nEzra 4: 1-5 simin. Israel mi a beibaangte in, biakinnpi lamkikna ah midangte huhna, banghangin nial uh hiam?\nVengleh paam te’n huh nuamin a ngetnate banghangin nolh uh hiam? Tua munmah ah a hangthu ompah hi. “Galte” in huhnuam in ngenuh cihi. Galte ahih manin huhna nolhzaw uhhi.\nBanghangin “galte” ci uhhiam? 2Kings 17: 24- 41 sungah, hih mite pen, gam dang pekpek panin Samaria gam a teng Is- rael mite hawlkhia liangin, aki lutsak tawm mite ahi uhhi. As- syria kumpipa in Siampite sawlin tua gam Israelte’ Pasian thukhamte hilhsak hi. Bangbang hi taleh Canaan pasiante tawh gawmkhawm pahpah uhhi. Tua ahih manin, a beibaang Israel mite in, hih biaknate, a biakinnpi sung hong lutpih dinguh lau ahih manun, “Hong nolh ung, lungdam” acih uhmah hoihpen hi.\nHihthu khempeuh abulpi in, tanglai apu apate uh, gamdangah sal dingin a hawlkhia, milim biakna upnate leh Pasian’thu helzau zel uhhi. A kilawmpen dingin cileng, bia- kinn thak a lamuh ciangin, a kimkot aom midangte tawh ki- zopna kip mahmah nei zaw leh kilawmzaw ding hi.\nHih munsan ah a nolh zawk uhpen hoihzaw ahihna bangdang namuhbeh lai hiam? (Ezra 4: 4, 5)\nHuhtheih ding ngetnate sangnuam hileh, saan theih na’ng bang thugui peuh hoihnasa hiam? 2 Cor. 6: 14 in bang hong hilh i ci diam?\nKAMSANG TE’N THAPIA\nA kimkot panin gamte’n nak langdo mahmah uh ahih manin, Ezra 4-6 sung bang ahih leh, biakinn lamding bang zong ngatuak nawnlo uhhi. Nungin i cihsa mah bangin, Ezra 4:6- 6:22 sungteng pen khangzui a ki ciamteh hiselo ahih manin, alian 4 na simma in, alian 5 na sim masazaw ding hi- hang.\nEzra 5:1-5 simin. Pasian in, Kamsang Haggai leh Zech- ariah tegel, Jewte kiangah thapia dingin bang hangin sawl hiam? Amau thapiakna in bangzah phattuamna omding hiam?\nJewte lau uh ahih manun innlamh nasep khawlphot uhhi. Ahih hangin Pasian in, ngiimna tawh lamkik veve ding cih sawl hi. Amaute lau mahmahuh ahih manun, thapiakna khat a bawlsak kulta hi. Kamsangte sawlin paisak hi. Mite’ langdona mai mai in, Pasian’ nasepna khawlsak zolo hi. A zenzen in, amau Jewte teekteek mahin langdo hi mahleh zong, Pasian in tua nasep nusia tuanlo ding hi. Kamsangte zangin mipite han- thawn in seploh phamawh in semsak hi.\nHaggai 1 simin. Bang thupuak a, eite aading zong bang thalakna i neithei diam?\n“Kamsang Haggai leh Zechariah tegel pen, haksatna te phu ding ngiat a kiteel a hihi. Hih kamsang tegel in, mipite haksat buaina a thuakna hangthu pen, Pasian a masakloh uh hang hi cih hilh uhhi. Pasian pahtawi in, zahtakna pia in, Pasian’ mai ah kiniamkhiat uh hileh, biakinn lamding kin masak in nei ding, Pasian’ ompihna ngen masa dingin hanthawn uh hi.” EGWhite, Prophets and Kings, laimai 573, 574.\nNASEP LANGDO IN LUNGPHONA\nEzra 4:6-24 sungah “galte’n” Jerusalem a nasepnate khawlsak nading bang hih uhh iam?\n“Gamsung mite” in Jewte le a nasepuh langdona lai bawlin, Kumpi Darius leh kumpi Xerxes (Ahasuerus) Artaxerx- es zong a kici tungah pia uhhi (Ezra 5, 6). Jerusalem nasep a kikhawlsak theih na’ng kici peuhmah hihtheih tawpin hih uh- hi.\nA kimkot vua gamte in, tua khuapi a ki lamkik peuhmah leh, Jerusalem khua in atang atuan pan kipan langdona leh buaina hongpia den ahih manin, kumpipa in zong ama ukzawhna neizo nawnlo dinghi ci uhhi. Kumpi Artaxerxes in, Jewte pen, suahtakna ngahna ding leh kumpi langdo kikna ding bekin khuapi leh biakinnpi lam kik uhhi in sangzaw ahih manin; nasep khawl ding thupia a, a lambeh theihloh na’ng un galkapte sawl in cingsak hi. Tua bangin zawhthawhthu in, Pa- sian nasepna ki tawlnga sak hi.\nEzra 4: 23, 24 simin. Jewte in a innlam uh banghangin khawluh hiam? Pasian in lamkik ding deih cih theilo uhhiam? Bang thu hong piang hiam?\nKhuapi leh biakinnpi lamdingin Pasian in sam cih Jewte in thei cian mahmah napi, langdona nasia mahmah ahih manin, lau mahmah uhhi. Tua manin paulam zonguh a, “tulaitak lian hunhoih kei, Pasian in, hong deihsak takpi leh, lampi khat hong honsak samlo diam, i ciahkik khak khawng khialzaw ihi tam” peuh cici uhhi. Pasian in hongsam cih thei gige in i nasepna ah, haksatna in hong lungkhamsak ciang in, Pasian’ makaihna khawng i muanglah thei hi. Khial khawng i kisa ziauziau thei hi. Lungsim patau in, cih na’ng theilo in, Pasian bulphuh ding sangsik in i lungkia thei hi.\nPasian in hong sam cih thei pipi mah, haksatna na phutkhak ciangin, nalung a hiang ngei hiam? (Tuiphumpa John tangthu ngaihsun lecin) Bang pilna na ngah thei diam?\nNEHEMIAH NASEP KIPAN (BC 444)\nNehemiah 4 simin. Langdonate maingat in, Jewte in Nehe- miah makaihna tawh bang bawluh hiam? Pasian in hongkem lelding hi ci in mawk omsangin, galdo dingin a kisak uh banghangin hoihzaw thei hiam?\nKipan zel khawl zel mah tawh khatvei kipanpha kik uhhi. Thungetna tawh, Nehemiah in, galvilna bawl hi. Sun leh zan, a hunhun in, mi kikhel in, gal hong nai ding vilsak den hi. Khuapi kulh kiimah, innkuan simin, hiam tawisak a, galsim ding kigingsak hi. Nehemiah in ama mite pawlnih khen a, pawlkhat in nasemin, pawlkhat in, hiam tawisa in galvil uhhi. Galte tawh akinai pen, kulh bawlte adingin, a tuam vilvel in vaihawmsak lai hi. Khut langkhatin leiseek, suang leh masala a tawikawm in, khut langkhatin galhiam zong tawikawm lailai hi. Langdonate maingat sitset uhhi. Amau hihtheih tawp hih uh a, Pasian in zong, ama’ lampan huh veve hi. Nehemiah’ up- na in mi huzaapzo mahmah hi. Tutphah tungah tu in, Pasianin hongsep ding ngak mawkmawklo in, a siamtawp ma- hun nasem uhhi.\n“Amaute kihta kei unla, Na sanggamte, na tapate na tanute, na zite uh leh na inn na lote ading in, gal hongdos- ak, a lian, akihtakhuai, Topa phawkun” (Neh. 4: 14). “Eite Pasian in hong dosak ding hi” (Neh 4:20). Hihbangte tawh amau thangah zelzel uhhi.\nJewte in tawlnga saknuam a langdodo mah taleh, Pasian’ kamciam muangin semtentan uhhi. Pasian min tawh ahi a, upna hang ahi a, haksatna langdona a om ciangin “Pasian in hong dosak” cih phawk in. A nunungpen in Jewte in, amau nung ah Pasian omkhilkhial cih thei in tuabek tawh thala uh- hi.\nNa nasepkhat peuhpeuh pen, Pasian deihna ahihlam na thei hiam? Theih ding thupi mahmah khatah, Pasian’ deihna bangin nasem nahihlam koici theih ding na hiam?\n“NASEP THUPI” SEM\nNehemiah 6: 1-13 simin. Nehemiah in Jerusalem ah “Nasep Thupi” sem ahih lam bangci theih hiam? (Neh. 6:3). Amah khawlsak nading bangpeuh kibawl hiam?\nNehemiah nuntakzia teng alian 6 sungah tampi ki ciamteh hi. Sanballat leh Geshemte in, thu-kikumkhawm dingin Nehe- miah samsam mah taleh, Ono zaang kuam pen galte huamsung ahih manin, Nehemiah pailo lel hi. Sanballat, Tobi- ah leh Geshemte in, kulhpi kizo a, kongpi a kikhakcip dong bekmah hun ngah uhhi. Persian kumpite in amau kemcing uh ahih manun, galte’n zo zolo uhhi. Makaite’thu mang kei leh bel, galte’n zo thei ding hi mahleh, amau lungkia hetlo in, Ne- hemiah paulo phial mahleh, ama’ thupiaksate zui cinten uhhi. Langdona khempeuh azuihdaan patauh huai mahmah kha ding hi. Tua ahih manin, amah’n zong “Nasep thupi kanei hi” (Nehemiah 6:3) naci hi.\nLeitung dinmun cileng zong, a zahtakkaai mahmah, mun- sang, kumpipa kiang ah ngaihsutna piaktheih dinmun ahi “haitawi” nasep asem hi. Himah taleh, aki siacip khua khat lellel, puahphatkik pen banghangin “nasep thupi” ci thei hi- am? Pasian’ min thansak nading nasep ahih manin “thupi” na ci hi.\nPasianin biakinnpi a bawlsak ciangin zong, mipi te’n siangtho tak leh, zahtak huai takin azat theihna dingin, “Siampi” koihngiat hi. Pasian’ sianthona pen kimu meng- menglo ahih manin, Israelte kiangah zahtakna tawh kamai ah hong lut-un ci in sawl hi. Nehemiah in, biakinn huang sungah mikim lutthei ding himah leh, asunglam zaw ah lut theilo ding cih nathei hi. Shemaiah in bel, a kammal tawh ahi a, gamtat- na tawh ahi zongin, Pasian makaihna langdopa ahihlam kilang hi.\nTuni tu hunin, biakinnpi omnawnlo phial mahleh, Pasian’ sianthona i bangci muhtheih hiam? Pasian’ sianthona i theihtelna in, mawhna tawh akidim eite, singlamteh zong dingin koici bangin hongsawl thei naci hiam?\nNGAIHSUT BEH DING: EGWhite lai, Prophets and Kings laimai 635 – 660 sungah “The Builders on the Wall”, “Lauhthawn a Sumngetna” leh “Milimbiate ngiimna” cih te si- min.\n“Nehemiah hun in, muhtangpi a langdote, pawlbawl mah- mah napi a langdote khempueh in, tu hun Pasian’ nasem te ading pilna a\nhihi. Christiante pen, a heh mah mah galte’n hong dolo zaw ding a, tha- dahna, lung kituak khollohna, lumbek a omna, lawm leh gualte’ khemna te in hong dozaw ding hi” EGWhite, Prophets and Kings, laimai 644.\n“Nehemiah in, Pasian tungah ki aap cinten in a omna in, galte adingin, lelhna piangsak hi. A thadah kha pen, mawhzolna in zawhnop samahmah a, ngiimna kip a nei kha sungah, dawite’n luthak sa uhhi. A mainawt upna in thanem mengmeng lohi. Atunglam, anuailam, akimkot ah Pasian’ itna kip mu hi. Pasian’ nasem taktakte in, Pasian’ itna sungah bulkip nei ahih manun, cikmah hunin lel ngeillo ding uhhi” EGWhite, Prophets and Kings, Lai 660.\n1. No leh no Zerubbabel leh Jeshua dingin kingaihsun unla, gamdang makaite in huhna hongpia nuam in hong ngen ci in kineih un. Tua huhnopna a na saanloh uh hoihzaw cih phawkkik un. Adventist i hih mahbangin, upna dangte in, hong pawlpih nuam mahmah cih ngaihsun un. Thumaan leh thumaanlo i koici theihtel thei ding hiam? Bang dinmun a zui ding hiam?\n2. Lai Siangtho sung tawntungah leitung thute in, upna nawngkaisak tawntung cih i thei khinzo hi. Taanglai Is- raelte, Babylon ah a omna mahmah zong pilna lianpi khat i ngahna ahi hi. Tua lauhuai nate pial nuamlua a hanciam- na in bang lauhuaina piangsak thei zaw hiam? Zeisu mah- mah Sabbath palsat ci in a kingawh laitak in (John 9: 14- 16), amau mawhsakna in midangkhat adingin a hoihzaw a paithei a hihna bang namu hiam? Bang ci bangin ki thu- tuakna a om thei diam?\nTaggedlesson 4 4q19zokam ssl\nPrevious Article Why Do SDAs Recommend a Vegetarian Diet?\nNext Article DODÂLNA HMACHHAWNIN l4


url: =Malaysia Zomi makai te ki muhkhopna thu tuamtuam :: ZOMI DAILY\nMalaysia om Zomi makai ahi Khua makai KhuaHausa te, Pawlpi makai upate, Pawlpi siate, leh ZSM, ZAM panmun nei khempeuh 10 Nov 2014 ZAM hall ah Sun 12:00 – 4:30 Pm dong Zomi nam vai masuan nasep ding thupi tak nei uh hi. Hih Malaysia Zomi makai panmun nei adawl tungnung Malaysia Zomi te amunmun ah makai poimawh upate leh siate mimal 72 ta kihel thei uh hi.\nZinleengna zahtak ZinMangpi:\nZinmang pi lengla zahtak pan in Pu Pau Khat Suan ( Singapore) Pu Kim Tuang (Thailand), Zogam Lalpu, TS Khai te zong kihel thei uh hi. Pu Pau Khat Suan in Malaysia Zomi makai khempeuh zingan liimnono leh avot kilkel tuitawh mipi taaitak in hongvak phit phet hi.\nZomi masuan Thu bulphuh gimna :\nMalaysia om Zomi te Ikampau in gamthumna gengen a, I pumpi Malaysia ah om ahih hang in, Eite lungsim in ipian na gam ah om ahihi. Tua hih man in ipianna gam apuah azun ding in leitungbup amunmun Zomi makaiten thukhat peuhpeuh hong gel a hong vaihawm zenzen leh thu philhphit, thu phengphe , thu kheltat,Thu tuamkai lo a, Zomi nambup awkhat kamkhat, khutkhat khai a lawngkhat in iginkhiat’ iluan khiat sak ding Khua makaite Pawlpi makaite in mipi makaih ding ihihi cih thu ahihi.\nZumvai tuamtuam thu pulakna:\nZumvai nasep zia leh thu tuamtuam omte ZAM Makaipi Sya Hau Khai in hong nei a, tu ni Zomi bup makai eiteng kimuh khopna in ECM ahihi. Tua man in Malaysia Zomi makai vaidingsak adawl tung teng kimuh khopna ahihi. ZAM leh ZSM in kipawlna akeekee kineilo a, no mau teng teng in khuakipawlna pawlpi tuamtuam pan vai dinpih na hang in Zomi nam bup ading ZAM leh ZSM in vai tuamtuam kiton pihzo hizaw ahihi.\nUN minsan na:\nUN minsan na pen alomlom in kilakzia minsan zia kum thum hal dan in pai leh kilawm tawh kibang hi. UN in zuminn behlap semsem zaw hih man in buai luat kullo hi. Ahizong UN zum kipuah kilamthak hun’ kha kua kiim sung bel minthaksan na om paklo zaw ding lamet huai zaw ahihi. Tua hi aa, cina damlo asinna, Lungtangna, Khuak kisia cih te leh Innkuan lutpih ding minpia sate lungkiat pah nading in thu omlo ahihi. Malaysia ah HIV natna sang in TB natna siavuam te’n kihtazaw hi. HIV natna nei te huntomno in damsak zo lel uhhi.\nMalaysia ah ZAM card naneih nak leh galtai nahih na kitel hilel ahih man in card tuamtuam bawl in mintuamtuam zat huai lo hi. ZAM, CRC, ACR, DAI, FRO cih bang kimuh khopna kinei zel hi a, Abeisa hun a, min tuamtuam tawh UN vai min khumna te ah ngaihdamna kigen khin zo ahihi. Ahang in palik te map in Tawsat nading Malaysia thukhun om na hang leh gamthumna sang in malaysia ah zalenna theihna ciang abeisa hunsung thuakna muhna hang in mintuamtuam tawh gamthum paikhin aom zong kiom a, hua gamthumna ah amin khel kik zong om ahih man sungthu buai na nengneng om hi.\nZWO kipawlna: Malaysia ah Zomi numei kipawlna ZWO te han ciam na tawh ZAM zumah Zomi nam vanzat Zoniik le Zopuan Zodial Zokhi cihte kizuak in tua tungpan ameet apung akingah te tawh Zomi damlo zato lum Batu Arang om te kiveh zelzel uhi. Tua man in Minampuan aleidingte in ZAM zum mah ah leisak huai zaw hi.\nNausuah nauneihna lai paikei in:\nMalaysia ah Pasian thupha tawh Zolia te nauno nei leh naupaai kitam simsim ahihi. Tua te in Nausuak lai te hoihtak akep ding uh kisam hi. Ahang in UN ah nauno pa min om na pi, Nausuak lai ah nauno pamin omlo in nauno in Panei lo in akikhum kha zong om ahih man in Zum vai ah buai na tuamtuam om ahi. Gamthum na ah gammi suahna hun ah zong nausuahna mun leh gam akisam sak uhhi.\nThongkhia Gilbeem vai:\nMeltheih te thongkhia gilbeem om’ aom leh Zum nasem te koh masak ding thupi hi. Malaypau mikangpau leh Senpau siamtah ci in pai huai lo kan huailo hi. Ahang in Eitumtek tawh kipei ciang in Palik te leh Lahwakah ten thongkhia akan te khutkolbulh cingteng thei uh hihi. Tua man in Kan ding ihih leh ZAM ah zumnasem teh theihsak huai mahmah hi.\nLamsap sikh/piak huai mahmah na thu;\nZSM, ZAM ah nasem te nisim in Zato pai, Palik zumpai, UN zumpai, Lahwakah zumpai cih nisim hiden ahihi. Ahizong cinate, thongkhiate, akiman te ahih leh khat veibek atuah khak thu ahihi. Mi pawlkhat akiman te in ZAM, ZSM nasem tetungah sum lehnget thei zanzan in hongtan in sum nei keng cithei hi. Tuate ZSM, ZAM te nisim nasepna ah khasum in aci’n kipia zo hilo ahih man in zum staff peuh mah tungah sum nget dingsang in a lampaina lamsap taxi,bus sapsak naciang piak huai zaw ahihi. Mipi in makai te nasep zia tello theihpihlo ahih man in Khua makai pawlpi makai te in hoihtak genpih huai ahihi. ZSM, ZAM te in ahun uh hongpiak nungsang in amau tung ah akimante kitatna sumding ngetsak heihai ngen melmal ding hilo hi.\nZato ah Zuau card tam lua;\nUN card hita leh Passport hita leh bawltawm tawh zato lum ki omthei zelzel a, tuate in acidam uh teh’ zato pan akibawlna sumpia nawnlo in taisim thei uh hi. Tua man in tuhun teh UNcard, Passport leh minam kipawlna card te ah adiktak in sitmasak loh in Zoto ah hong kibawl mawkmawk lo ding ahihi.\nCard deihman in cina zawm kineih;\nMipawl khat te UN card deihmanin Cycle Mawtaw taih kineih in azawmpi bang in kizawng liang uh hi. ACTS hita leh koikoi zato ah hita leh hehpih huai sakna tawh damlohna laidal ngen thei uh a, laidal ngah khit teh Siavuan te muh in akhe tawh pai kik valval om mawk uh ahih man in hong ki umnawn lo ahihi. Ei Zomite bel hilo napi ivek in kithuak lawh hi.\nInnlam ah ciah un: By Pu Pau Khat Suan;\nTuni in hih malaysia om ZAM hall a hongpai teng mipil mitei vive hi nahih uh man un Hihlai ah tu ngelhngalh kei un la innlam ah ciah un. Nakhua natui tek uh puah un. Hihbang in mipil pipi misiam pipi galtai dimmun a om pen dahhuai ka sa mahmah hi. Mi acitak leh mipil teng Zomi ading amipoi mawh mahmah teng na hi uhi.\nLaisiang tho nasim uh ciang in un Olngah nading bek in simlo a, Politic view in isim zek pianpian zong kisam hi. Banghiam cih leh eite biak vanglianpa in thuman natawh galdo pa ahihi.\nZomi makai te in na asep uh hang in azungzui ding iom kei leh amawkna pi ahihi. Anungzui te zehphit, Paupeeng, tuamtat na in minam supna piangsak den hi. Makai te in zong makai kinken nuam kiom theih a, itheihzah kihilhsawn lo in nungzui te tung ah abanban in muhna theihna kihilh selo in hamphatna adawldawl in iki khak khak na hang in nungzui ding khangno te kikhan suah zolo in minam kibuitum thei kiukna kawlgam pan ikhang khia hi.\nAngsung nanengno khat kikhual man in leh neek pak bekbek ingaihsut nahang in minam kilamsang zo ngeilo hi. Tuadan kimakaihna pen Thupha ngah gam leh minam hipeuh mah lo hi. Gamthumna tun theihna in thupha ngahna hi khin samlo hi. Minam dangte amau gam tek uh thupibawl hi picingsak hi. Phuah sitsit uh hi.\nTulaitak ilungsim in Naywin honguk hunlai dinmun leh lungsim kinei lai hi. Zuau nopna mikhemna tawh hongki pantah nahang zongahihi. Keibang pen hoihtak in kizem in passport tawh khual kazin zong in hong kisit’ thu hong kidong nuam sese hi. Ahang in igam kiukna hoihloh man ahihi. US, Norway, England , Japan cihbang gamthupi pan hongzin te kizem kulse lo in Airport ah pheituamsing leh liangkhai silh in apai zong agam min kien masa aa, thuzong kidong selo pai sak zetzet lel uh hinapi’n ei akizeem zeza te koilai tung ding? nibangzah tamm ding? cih naleng kidong ngutngut pen kiukna hoihlohna gampan khualzin mi ihihna hang hizen hi.\n*Zoplai ding. Kawlgam pupa khangpan ineih Leitang vai leh Zosuan tuailai anihveina ah masuan*\nRelated News: Innlam ciah un’ ~ Pu Pau Khat Suan (azom) Read here >>>\nPrevious: Tulaai Leitung Thuthang Tuamtuam Updates November 10, 2014\nNext: Kawlgam mite neek leh dawn nuntak khuasakzia na muhdan hong hilhve


url: =Top Bar Hive Kit | Poor Valley Bee Equipment and Supplies\nHome / Products / Top Bar Hives\n$17.95 - $185.00\nTop Bar Hive (Unassembled) - $160.00 Top Bar Hive (Assembled) - $185.00 Top Bar Hive Feeder - $17.95\nA commercial grade pine hive, 46" long with 28 top bars. Includes a screened bottom board, mite tray, 2 follower boards, 3 entrances and an aluminum covered roof. These hives offer an excellent alternative to a traditional Langstroth hive. Optional division board feeders available. Please note that we cannot ship assembled hives.\nThis kit includes a screened bottom board, deep hive body, frames, wax foundation, inner cover, hive top feeder, and top. All kits include an IPM board and entrance reducer. Wax foundation is shipped only at the customers request during cold weather.


url: =Tuni Pasian Kammal (December 28, 2018) :: ZOMI DAILY\nTuni Pasian Kammal (December 28, 2018)\nposted on 29 December 2018 at 9:32 am UTC+9:30 Lomkholna: Biakna, Kammal, News\n1) Topa sungah lametna a neite muvanlai tawh kigenteh hi.\n2) Muvanlai pawlkhat pen kum 70-80 ciang bang nungta thei ci-uh hi. Kum 70-80 bang a nungta muvanlaite in a kumuh a tam deuh cingin kuama nawngkaisak zawhlohna ah lengto-in tua munah a gik mahmahta a multe khat khit khat botkhia-in a tawpna ah sa a man zo nawnlo a khecinte, a mukte suang tawh tatkhia ci hi.\n3) Tua a kibotkhia a multe munah mul nem thakte hong po-in, a kitatkhia a cinte le a muk ah cin thak le muk thak hong po hi. Tuate hong khauk ciangin an hong zong theikik ahih manin muvanlai thate hong thaksuah (renew) kikin kum tampi nungta kik leuleu ci-uh hi.\n4) Pasian tate zong ama sungah muvanlai bangin i thaksuah zel kisam mahmah hi.\n5) Hong lehkaihkaih nuntakna luite lakhia-in nuntakna thak tawh i mainawt zel ding kisam hi.\nPrevious: Kumthak ah Vision leh Mission neihna ~ Pau Do Lian


url: =Khaikam Ah Ngualtheam Khat Kiman ~ Thu Tatuam (Siyin News)\nKhaikam Ah Ngualtheam Khat Kiman\nFriday, February 23, 2018 Chin News 1 comment\nKawlpi NLD zumh-ah dalawan nasep seam tu mihing 3 kisamh ci'n leilotthu taw Khaikam khuami atheam mihing khat Feb 21, 2018 ni kiman hi.\nFeb 19,2018 ni in, theamthuak Tg. Suanpi in Kawlpi NLD zumh ah hi bangh nasep kisam ziam ci'n adok le om ngawl ahihunlam aheak ciang Palik zumh le NLD pan vaipuak neite kipawl in hi ngualtheampa man thei uh hi.\nNgualtheampa in ama le ama sia Kawlpi NLD President ci'n in kison hi.\nSrc:Thant Wai Kyaw\nibu salmah February 23, 2018 at 9:39 AM


url: =DKBA Lampui U Thuzana (Or) Biakinn Susia Nuampa Taangthu ~ Thu Tatuam (Siyin News)\nDKBA Lampui U Thuzana (Or) Biakinn Susia Nuampa Taangthu\nTuesday, September 15, 2015 Tapidaw Taw Kisai No comments\nTutuung Karen Ngam, Myaing-gyi-nguu Karen Tuiphum Biakinn huang sungah Budah pagoda khat thuzaaksak nei ngawl asa va-ngaat sak sia Myaing-gyi-ngu syadawpa U Thuzana hi aa, September 15,2015 DVB report bangh hi leh, Pagoda sak tu vai ka tawlnga bua tu ci hi.\nAma sia Karen budah hiamtoai pawl DKBA tungah thunei vaial aa, Kawlkumhpi in DKBA sia border guard force tu in akoinopna sia nial sak hi. DKBA ii leitungthu thaa thu thudokpi khat hi.\nAma sai Pwo Karen hi in, tulaitak kumh 67 pha aa, Karen ngam Hlaingbwe pan hi, kumh 20 aphaak lai khawng KNU sung tum aa, 1975 kumh in KNU sung biakna taw kisai EC member khat hi aa, 1980 Jun tha khawng in KNU sungah Tapidaw le Buddah biakna bia te kitelkhialna nasia tatak piang hi, tua hunlam KNU Chairman pa Saw Bo Mya in 1989 ciang U Thu Za Na sia Buddah pagoda khat sak tu sawl hi. Ahihang tua pagoda sak vai aa, Tapidaw leh Budah biakna bia te nasia tatak kitelkhial aa, cisan luanna, kithalupna dong theng uh hi. KNU pan pusuak in Salween ngun pangh, Myaing - gyi - nguu mual tungah budah biakna taw thunget kipan hi.\n1982 kumh in sa ne ngawl (vegetarian) community kipan aa, Myaing Gyi Ngu khuapi lui ci in khua saat aa, abiakinn nasia sak peuma hi. Tua munh sia DKBA te ii phualpi zongh hi. Tua khua ah thukun 5 zui tu sia :-\n1) Thin uk thei ngawl\n2) Kihau thei ngawl\n3) Ngamvai(Polictic) son thei ngawl\n4) Biakna taw kisai Thu kikumh thei ngawl\n5) Nawnsan thu son thei ngawl tu hi.\nU Thuzana nungzui pawl zongh KNU tapidawte ii simh thuak ahikom, 1994 December le 1995 kumh ciilsawl ciang DKBA ci pawl hong ding aa, ngalkap 6000 bangh hong pha uh hi. Tua hun ciang DKBA in Tapidawte ii omna te hong sim aa, Thailand ngam sung om Karen tapidaw te ngangawn that laleau uh aa, KNU Head Quater Manerplaw ah Pagoda khat sa uh hi.\nU Thuzana sia mualtungah teen top khensat in phonggyi asep ciil sawng in, ni 49 antang thungetna taw a TB natna dam in kison hi. A mungtup sia Karen ngam sia Budah bia kilemna ngam asua natu hi. Mitbum le khutlamen thei hi. Budah pagoda ama ii pua kik sia 70 cing zo aa, Karen ngam sungah Pagoda ngo 50 asak manh ciang Karen ngam sia kilemna om tu ci'n thupulaakna ngaa hi.\nDKBA te sia Kawl kumhpi in panpui vet aa, lampi vawt, zato innsa in, Karen buddah biakna biate nasia tatak panpui laleau uh hi.\nU Thuzana ii nungzui Karen followers te in U Thuzana sia “Phu Ga Cha” ci in sam uh hi akhiakna sia “topa theampo ii pu” cinopna hi.


url: =Malaysia Genting Highland paina Cable Car kialo hi ~ ZD :: ZOMI DAILY\nposted on 24 December 2016 at 11:49 pm Lomkholna: Malaysia, News, Sawltak, World\nMalaysia gamsung aom Tourist Attraction te lakah aminthang mahmahkhat ahi Genting Highlands paiciang akituangthei Cable Car pen kisia hi ci’n tulaitak Online Social Media tuamtuam ah ki minthangsak mahmah hi.\nHihvai tawh kisai Malaysia Civil Defense te’n thuman hilo hi ci’n genkhia uhhi. Pahang Civil Defence Force (APM) te’n Saturday ni in Genting Cable Car kia cihpen thuman hilo hi. Genting Highlands Resort panin thunei Management tetawhzong dotcianna kineikhin a, bangmah nawngkaina omlo in, Cable Car te kizangzang hi ci’n genkhia hi.\nCivil Defense pan Director khatin hihbangdan thumanlo pen mipi te’n a umding leh alunghimawhpih dingin kongdeihkei a, thumanlo zong nahawmsawn kei un ci’n genkhia cih Bernama pan kiza hi.\nThuthang khatpeuh ihzakciang in koipan kigen, koipan ihzak cihpen hoihtak kancianding thupi mahmahzel hi. Civil Defense Director pa genmah bangin ih theihciankei lehzong theicianlopi in, midangte lunghimawh nadingin thukicianlo, thubul lakna kicianlo “Source” omlo te midangte theihding in ih hopsawnlohding thupi khading hi.\nZomi Daily website tungahzong “ZD Sawltak” mintawh akigelh tepen Source koipan cih alaisung ah kihel tangtang hi. Hih Genting Highlands Cable Car kialo cihzong kotektek aphual ah vapai in, kamit uhtawh akiatlohlam amu cihbang hisamlo a, ahi zongin Malaysia kumpi thunei ahi Civil Defense te pulakna leh Bernama News te pulakna tungtawn in kongzaksak uh ahih manin, amau ka Source uh hipah hi. Atungahzong amau minte kihelpah hi.\nRelated: Heilei Hausa Pa Mang in Mawtaw accident na-pan hong nusia ~ Zingsol\nZomi sungahzong UN vaikhawng zuau thuthang omtheizel hi. Thuthang khatpeuh aom ciangin na upphat keileh hong luankhiatna kancian masaphot in. Zuau khemngeisa te’n thumanlo gending hamsa sanawnlo uh ahih manin, hongkhemkik zelzelding uhhi. Na muanpenpen tektek te mahin hongkhem dinghi. Ki dawm in. UN vai akician in natheih ciannop taktakleh UNHCR zumpi sungah asem Zomi kamphen tampi omhi, tuate dongzaw in. ZD Sawltak #zomidaily\nPrevious: Mipilte Christmas Letsong (The Gift of the Magi) ~ TK Lian\nNext: Tedim khuahun (24 December 2016) ~ Tedim Times\nNigeria ah biakinn cim, mi 160 kiim si ~ TK Lian\nEi Zomi te min phuah dan ~ Dr. Sian Za Kham\nSih ko na sih vui ding hun zaksak na ~ Tg. Go Muan Lien


url: =Astrology leh Numerology :: ZOMI DAILY\nposted on 18 February 2015 at 4:55 pm Lomkholna: Article, Pautunthang, Theihhuai\nAstrology pen aksi leh mihing nuntakna a kizop dan sinna ahi hi.Numerology pen pianni nambat tuam tuamte leh mihing nuntakna kizopna sinna ahi hi.Astrologer ten aksi lam leh numerology lam sinkhawm uh hi. Nidanglai Banulon, Egyptian, Sumerian leh Greek ten aksi kihei dan leh nambat tuam tuam te mihing nuntakna tawh kizopna nei dingin upna nei uh hi.Tuamanin astrological chart leh horoscope na ngaihsun khia uh hi. Leitung a kimkot planet te kihei dan leh aksi omkhawm constellation te kihei dan pen tua hun laia naungek piangte omdan tawh kizopna neisak uh hi.Tua manin planet leh aksi te kihei dan tawh kizui in horoscope bawl uh hi.\nNidanglai miten um mah mah mawk uh ahihmanin a dik zong om hi.Ahizongin 100% dik cih bang om ngei lo in 60-80% khawng bek dik hi.A tuat dan uh hih a nuaia bang ahi hi:\nJanuary 20- Feburary18 kikal a piangte: Mihing discipline nei khollo ut bang banga gamta suk ziau, midangte ngaihsutna thudon meel lo, na khat peuh peuh lam-en kawi kawi, a omdan ding genkholh a haksa leh mi tawh a ki tam thuah theih khollo hi nuam uh hi.\nFebruary 19 – March 20 kikal a piangte: Ngaihsut khawlhna a tam neih lo, sep khit cianga-a nung ngaihsut, na khatpeuh zo nai loa a tawpsan mi, mi cing(kiphal) leh mi kisuanglah hi nuam uh hi.\nMarch 21-April 20 kikaal a piangte:Na khat peuh ah a masa a hi nuam mi, a heh baih, makai hoih ahi kik bilbel, a kamtam, a lungsimza leh neek leh dawn zong a hai hi nuam uh hi.\nApril 21-May 20 kikala piangte: Itna a thupi ngaihsut, a beidawng hak, neek nop loh a nei khollo, a geelsiam khollo, na ham zong a sem nuam lel,a sep ding khatpeuh a ngaihsun khawl masa leh mi genhak hi nuam uh hi.\nMay 21- June 20 kikala piangte: Mi mawk awm theilo, mi phia, a thak khatpeuh a deih phadeuh, lawm a deih leh lawm dinga zong a hoih, kikhawlpih a nuam,na khat peuh peuh a um baih leh a thei baih ahihhang a lungsim kawi pian hi nuam uh hi.\nJune 21- July 20 kikal a piangte: Midangte a hehnem siam, midangte adinga kipia, midangte a thudon leh a maitai siusiau den, a lungsim na baih, a ngaihsutna a genkhia meng meng lo leh neek ding a lim deuh a deih mi hi nuam uh hi.\nJuly 21- August 20 kikala piangte: A kiang ua om a nuam mah mah, a kineih siam, a phun hat lo, mi a ngah thei, vanzuak a siam leh summeet bawl lam a lunglut hi nuam uh hi.\nAugust 21 – September 20 kikala piangte:Na khat peuh peuh a uang hih nuam phadeuh, ciamnuih zong a siam mawhlo, nuntakzia a ki sangsak, a siangtho gamtat leh midangte zong a sai(control) nuam mi hi nuam uh hi.\nSeptember 2I -October 20 kikala piangte: Inn sung zep nuam asa ngiat, khuak hat, amah leh amah zong dik a kisa, programme khat peuh host a siam leh midang a lungdamsak thei hi nuam uh hi.\nOctober 21-November 21kikala piangte: Paukam na tak tak a zang, lau a nei lo, mi lungsim sia, ngaihsutna bel a naak zat mah mah leh mi lamdang diak hi nuam uh hi.\nNovember 21-December 20 kikala piangte: Thuneu cik nangawn a thupi ngaihsut, thuakzawhna a nei, lawm a deih, ciamnuih siam, gualnopna lam a lunggulh leh zinkhiat nuam a sa mi hi nuam deuh hi.\nDecember 21-January19 kikala piangte: Na khat peuh a hanciam, midangte a thudon, hunzatdan a siam, a citak leh a geelsiam mi hi nuam deuh hi.\nPrevious: Zomi Nam Ni ah kimu ni ~ Khaibawi\nNext: Kammal kilawm pawlkhat (azom 18 Feb)\nZomi D.C News: Graduation Ceremony of Tg. Pum Hen Thang


url: =Malaysia, Penang sung aom Plastic Factory khat meikanggawp :: ZOMI DAILY\nposted on 9 July 2017 at 8:36 pm UTC+9:30 Lomkholna: Malaysia, News, Sawltak, World\nMalaysia, Penang State sung aom Plastic Factory khat meikanggawp in meiphelh te’n nai 6 sungbang aphelh ngekngek khitciangin phelhsiangzopan cih NST pan kiza hi. Penang, Taman Pelangi sung aom Plastic bawlna Factory khat zanni zingsangin mei akanggawp ahihi.\nPrai Fire and Rescue Department te genkhiatna ah zingsang 11am hunpawl in patau meikang om ci’n hongki zasak cihi. Meikatna pen Plastic Factory sung aom Building khat akang masa hi a, tuapan in meikuang khauhlua ahih manin ageinai aom Building adang nihzong lawhphei cihi.\nPenang sung aom Fire Station tuamtuam panin Firefighters akigawm in mi 57 te’n aphual ah meiphelhding in delhpah uh a, ahi zongin meikuang nasialua ahih manin nai 6 sungbang buaipih mahmah uhhi.\nNitaklam 4:20pm hunciang in meikuang teng phelhsiang theipan uh a, hih meikatna hangin mihing asi aliam kuamah omlo cibilbel hi.\nVideo: Factories in Juru ablaze for hours\nMeikatna ahangzong ki theicianlo ahih manin, Forensic Team te’n hoihtak kankhiatding mawhpuak nei uhhi ci’n Spoperson khatin Statement ah genkhia hi.\nTheStar te genkhiatna ah hih Plastic Factory sungah meikang Building akigawm in 5 tak ci uh a, avekin 80% bang kangtumgawp cihi. Hih meikang pen huaisia mahmah a, Penang State sungah meikang ahuaisiapen hiding ci’n kiciamteh hi.\nRelated: Penang ah Condo khat meikanggawp in asungah a awkcip mi 6 te ahunlap in ki honkhiathei\nMeikat laitak pen State Publice Holiday tawh kituak ahih manin nasem kuamah omlo a, mihing asi aliam zong kuamah omlopah hi. Zandiak mahmah inzong Penang sung aom Condo khatmah meikanggawp hi. Sawltak #zomidaily\nPrevious: Kum 26 aphapan numeikhat avun guaigawp in piteek tawh kibang, Model sepsawm\nNext: Traffic Light meisan akan Motorcycle leh mawtaw khat akitaih laitak Video ki zaihkha


url: =Lungkiatna ~ Dr. Ngul Khan Pau :: ZOMI DAILY\nposted on 1 February 2020 at 8:50 pm Lomkholna: Article, Health, Ngulkhanpau\n“…vangik pua-in a gim mite khempeuh aw, ka kiangah hong paita un, lungsim tawldamna ka hong pia ding hi. (Matthai 11:28)\nUS ah Doctor of Missiology ka sin sung, kum 1993-95, ka lawm it mahmah khat American Chinese tawh ka kithuah thei tawntung hi. Amah mi piangthak, kha mangthang vei mahmah khat hi. Lai Siangtho sim thanuam bek hiloin Nipini nitak simin Vineyard Fellowship ah ka kikhawm thei tawntung uh hi. Ka Lai Siangtho sangkahna ah Master of Divinity hong sin a, lai zong siam mahmah hi. Ka kikholh uh ciangin thungetna ka neikhawm tawntung uh hi. Sawt kong kikholh uh ciangin buaina nei ahih lam hong gen hi. Ama buaipih ahih leh ‘depressive mood’ lungkiat maisuah nei hi. Zatang a nek loh ciangin sih ding bekbek gen thei zel hi. Khatvei zong, “Pau, na kithat leng bang ngaihsutna na nei diam?” hong ci hi. Pianthakna thu-ah buaina nei het lo napi, ama leitung lungsim in natna nei hi.\n1982 kum Union Biblical Seminary, Yavatmal, India ah ka sangkahpih i sanggam Mizo pastor khat in, “Pau, ka dam het kei a, zato ah nong paipih kisam ka hi,” hong ci hi. Tua nitak lamin Sanginn mawtaw tawh zato ah kilak dingin ka pai uh hi. Tua mawtaw sung bangah thum in tau ngakngak hi. Ken zong ka lawmpa hih bangin hong dam loh mawk pen lungkhamhuai, zato ah tuzan lum leh hoihzaw ding cih bangin ka ngaihsun hi. Amah pen zi leh ta neisa hi a, a zi leh a tate tawh a kikhen zawh uh kha thum bang a pha pan hi. A lai zong bel zo pha lo hi. Mikang kam zong a gelh theih hangin paukhiat ding haksa sa mahmah ahih manin lungkiatna lianpi nei hi. Ama’n, “Hih bangin kong cinat ciangin inn lam ciah ding bekbek ka ngaihsun hi,” ci mawk hi.\nZato ka tun uh ciangin doctor in a khutdawh domin a blood pressure en masa a, tua khit ciang a pumpi hong vel a, tawl khat zawh ciangin luna damna ding ci-in zatang tang sawm hong pia in, “Bangmah lungkham kei hen, dam mahmah hi,” hong ci hi. Tua kammal ka lawmpa’n a zak ciangin hong khuadak to a, “Kei dam hong ci maw, kei dam takpi maw, lungdam lua ing,” ci hi. Ka kuan lam uh mawtaw tawh a pai pen, ka ciah lam uh ciang mawtaw kisam nawn lo in sumbuk ah van lei dingin ka paisuak uh hi. Ama pumpi nopmawhna sangin a lungkiatna gimpihzaw na himawk hi.\nTua lo a beisa kum 38 khawng hi dingin ka um hi, ka theih ngei papi khat tawlkhat sung la tomno bekbek sa-in khuasungah vak kawikawi a, thungetna zong a neih ciangin a kammal zatte hoih mahmah hi. Tua hun lai-in pianthakna kilim gen mahmah ahih manin amah zong pianthak lungdamna hi dingin a ngaihsun pawl zong om uh hi. “Jesu’n hong domto kei ka lungdam lua hi,” cih bang a sak ciangin tawlnga thei lo ahih manin khawl phot in i cih dongmah sasa hi.\nAma buaina ahih leh a nasepna panin mite’n kam tawh na lausak uh ahih manin, tua lauhna tawh hong om ciangin khuamial peuh leh kei hong that ding mi hong paisawm hi, cih bangin ui ham leh, mi kiho za leh hong kuan ta uh ei, ci-in patau mahmah hi. Tua hun lai-in “piangthak” peuh leh buaina kinei nawn lo, cih tawh thuhilhna kiza tawntung ahih manin tua bang lauhna tawh nungtate a piangthak lo hi dingin kingaihsun hi.\nLungsim lauhna sawtpi hong kidiah ciangin “puak zawhloh lunggimna” suak ahih lam kithei kha lo hi. Tua papi ka gen pen zong a sawtna ciangin amah leh amah kithat hi. A kipat tu’ngin limtak kigenpih henla, a nasepna a lausakte bang zong tawh kimu in amau kam mahmah panin bangmah kong lawhsawm kei uh hi, cih bang za leh a hoih tuam ta’m cih ka ngaihsun hi. Tua bek hi loin, ama buaina damna dingin thungetna kineihsak a, ama lunghihmawhna limtakin kigensak ngei lo hi. Mite’n counseling a cih uh ciangin lungsim buaina, lunggim puakzawh lohna khawng zong a hilh thei dingte kiangah na pai uh hi. Hih lungsim buaite pen Pasian nasemte’n i huh theihna ciang a om hangin “clinical depression” mite bang zatang khawng mah zat lohin hi thei nawnlo hi.\nAbeisa hun a i thuak gimna leh maizumnate i tawldam ciangin hong kipanin “lungkiatna” natna hong neisak thei hi. Gal kidona, gal omna munah mi a liamte cih loh buang cina tawm mahmah hi. Ahi zongin gal hong ven khit ciangin natna nei ahih lam uh hong kithei uh a, misi hong tam mahmah thei zel hi. Tua mah bangin a beisa lungsim gimna khempeuh a bei na hi loin i lungsim koi lai hiam khat ah na om hi. Vai gik khempeuh a bei ciangin tuate hong kipanin natna nam tuamtuam hong tun hi.\nLUNGKIATNA BANG CIH DING\nLungkiatna i gen ciangin lungkia ngeilo mi omlo ding hi. Ahi zongin tua lungkiatna sungah om loin a pusuak a paisan theite hampha uh a, tua sunga teng dente in haksatna nam tuamtuam tuakin a tawpna ah sihpih thei uh hi. Tuni in a kicinga ka gen khit theih loh hangin tam lo kikup ding kong gelh hi.\n1. Lungkiat hong kipatna a bul mah theih ding kisam: A kipatna panin i siansak loh manin dam theilo cih na tam mahmah hi. Tuate pulakkhiat theihna mah nei leng kidam baihzaw hamtang hi. A kigawm toto ahih hangin a kipatna a hang pen pholhkhia in maisak ding ahih leh maisakpah in maisak nget ding ahih leh zong ngenpah leng i dampih ding hi.\n2. Nang leh nang kimaisak in: Mi tampi amau leh amau kimawhsak den, “ka tua cih manin tua ci kha hi ing,” ciin a piang khinsa hangin amau kimawhsakin kimaisak theilo uh hi. Midangte maisak baih kisa zaw a, ei leh ei kimaisak ding haksa kisa thei hi. Topa Pasian in na mawhna khempeuh hong maisak leh nang zong ‘nang leh nang’ kimaisak pah in.\n3. Pasian kiangah pulak in: Pasian in i haksatnate a theilo hiloin ama’n mu tawntung hi. Ama mai ah kipulak leng damna kingah hi. Khatvei pulak ziau cih hi loin eima lungkim zah kipulaklak ding hi.\n4. Mi tawh na kikholh loh man zong hithei hi: Mi tawh kikhawlte lungkia ngei lo cihna hi lo hi. Lungkiatna hong kipatna zong kikholhpihte hang hithei hi. Ahi zongin a damna ding zong mi hoih i muan lawmte tung pan hi thei hi. Amah bek om a kingaihsunsunte lungkiatna buannawi sungah kia baih uh hi. Mi hong simmawhna a kipan nu leh pate’n hong kepkhialhnate zong i sungah om den hi. Tuate in i nuntakna sungah hunkhat ciangin hong buaisak thei uh hi.\n5. Na hoih sem inla midangte huh in: Lungkia mite amau kibuapihte ahi uh hi. Tua hangin nang kingaihsun loin midang huh ding, a hoih a pha khat peuh sep ding na hanciam leh tua in damna lampi hong hi ding hi. Nuntakna man nei na hih theihna dingin nahoih napha sep ding hi. Hih sepkhiatnate hangin lungkimna hong piang in, a nungta bek hi loin napha sem dingin a nungta i hih hamphathuai penpen hi.\n6. Sungkhia in: I gensate tawh kinaih mahmah ahih hangin lungkiatna ding thu leh late in i sungah zungkha hi. Tuate sunkhiatna ding mi muanhuai kisam hi. Catholic Pawlpi in siampite kiangah kipulakna a neih uh manpha mahmah ahihna om hi. Protestant Pawlpi sungah zong i haksatna leh khialhnate a nen a si a gen ngamna ding i kisam hi. Mite’ theih in khami mahmah zong na hi mai thei hi. Ahi zongin uplohpi-in nang sunglam ah buaina tawh nungta na hi gige thei hi. Kipulakna in damna tampi piangsak hi. Nang mahmah in zong Pasian kiangah pulak in amah tungah sungkhia lecin na puak van hong zang ding hi. Rev. Dr. JM Ngul Khan Pau\nPrevious: ZAM Thupuak :: 02 Jan 20 (Coronavirus pan bangci kidalding)\nNext: Sianmang Hawmtel Movie sungpan ka ngahkhak thu 8


url: =A Tanu’ Laamna | Storacles | Bible Universe\nKumpi Herod’s zi Herodias in tuiphumpa John mudah mahmah hi. Sehnel gama thuhilh kamsang pa in, na pasal Philip taisan-a agilo ahau zaw a sanggampa na tenpih pen nu leh pa mawhna ahi hi, ci ngam hi. Agilo kumpinu in John thah nadingin Herod kumpipa zat dingin khensat hi. Khatna ah, John pen thong akiat nadingin bawl hi. Tua khitciangin that in ci-in sawl a, ahih hangin Herod in nial hi. Banghang hiam cih leh John pen Pasian kamsang maan hicih thei a, mipite lungkim loh khak ding lau hi. Atawpna ah Herodias in lampi dangkhat hong ngaihsun hi. Herod suahni pawi bawlsak iin agam sung ulian khempeuh samin, tua lai ah amel hoih atanu Salome amuhnop huai mahmah laamna namte tawh laam dingin gel hi. Herodias in Herod in zuu hong khampian leh Salome kiangah bang deih nahi hiam na deih peuhpeuh hong pia ning cingel ding hi ci-in ummawh hi. Ama upmawh banglian-in hong piang takpi hi. Salome hong laam aman ciangin Herod in sam a, kamciam thakhat thu in pia pah hi: “Nong nget khempeuh, ka gam phel khat dongin nang kong pia ding hi” ci hi. Mark 6:23. A zahtak huai mahmah lengla te in kumpipa thusiamna pahtawina khut abet laitak un, numeinu in adeihna ngen dingin hong kisa ta hi. Tuiphumpa John lutang dalkuang sungah hong pia in ci a anget ciangin aza khempeuh in lamdang sa-in kigaih liang uh hi. Herod in zong tua ngetna pen lamdang salua mahmah hi, tua laitakin azahtak huai mahmah lengla ulian tengin abangci dawn tam maw, ci-in ngak ciat uh hi. Pia ngam kei leh ginalo akicih ding lau ahih manin utlo pipi-in va la un ci-in thupia hi. Tua ni lian mahin avanglian kamsangpa John lianbek thong sungah kingawng tan hi. Hih banga nu leh tanu kikop-a kumpi thuneihna tawh Pasian mite akibawlsiat a khatvei na hilo hi.\n1. Laisiangtho lui ah nu leh tanu kikop a, Pasian mite abawlsia dang kua te hiam?\nKumpi Masate 18:13. Jezebel in Topa' kamsangte a thah lai-in Topa' kamsangte mi za khat, sawmnga sawmnga-in leihawm sungah seelin, __________ an leh tui tawh ka vakna thu ka topa tungah hong kigen nailo ahi hiam? Kumpi Nihnate 11:1. Ahaziah' nu Athaliah in a tapa a sihna a theih ciangin amah kipanin kumpi innkuan khempeuh thatsak hi.\nPhawk Ding: Laisiangtho Lui sungah Jezebel leh atanu Athaliah te in sak leh khang Israel leh Judah kumpi gam sung tengah gamhtat takin uk uha, Pasian mite milim bia dingin zawhthawh thu tawh sawl uh hi.\n2. Mangmuhna 14 sunga vantungmi nihna tangko in bang hiam?\nMaangmuhna 14:8. Tua ciangin vantung mi a nihna in hong zui a, “A Lian __________ khuapi kicim, kicim! Amah a huk a lanna leenggahzu, mi khempeuh tungah pia-in khamsak a, gimna thuaksak hi,” a ci hi.\nPhawk Ding: Mangmuhna 14 sungah akin mahmah thupuak thum om-a tua te Zeisu hong kumkik ma-in leitung bup azelh kul hi. Hih lesson sungah anihna thupuak en ding hihang. Pasian ii mawhsak Babylon thu om hi, ahangin Babylon in a kihhuai khamtheih lenggahzuu mipawl khempeuh dawnsak hi, ci hi. Hih lesson ah Catholic leh Protestant thu um te tungah thupuak ahihna thu ih sin suk ding hi. Hih vantungmi nihna thupuak pen eite khempeuh in ih it Zeisu kiangpan ahih lam phawk ni. Zeisu ii mungtup bel in hong gum ding leh thupha hong pia ding cih ahi hi, tua ahih manin na lungsim Ama thumaan alut nadingin hon in.\n3. Mangmuhna 17 ah Pasian in Babylon koici limciing sak hiam?\nMaangmuhna 17:18. Na muh numei pen __________ kumpi khempeuh tungah ukna a nei khuapi ahi hi,” hong ci hi.\nPhawk Ding: Laisiangtho sungah numei pen Pawlpi cihna ahi hi. Mangmuhna 12 sungah agen mah bangin numei siangtho pen Pasian’ pawlpi maan ahi hi. Numei hoihlo pen Laisiangtho tawh kituak lo pawlpi cihna hi. Eite in hih acim [fallen] numei in kua hicih ih telcian thei hi, bang hang hiam cih leh Mangmuhna 17:18 ii gen Mangmuhna akigelh laitakin tua numei in a uk laitak hi. Leitung ta-angthu in milim bia Rome ci a (Luke 2:1) amah in a ukna, akhuapi, leh athuneihna papal Rome [pope] ap hi.\n4. Babylon pen papal Rome hicih kician-a gentheih nading Mangmuhna 17 sungah adang aom lai hiam?\nMaangmuhna 17:3. Kha Siangtho tawh kidimin ka om a, vantung mi in gamlak mun khatah hong tun'pih hi. Tua lai-ah, a tungah min hoihlo nam __________ a dimin a kigelh ganhing a san khat tungah numei khat a tu ka mu hi. Tua ganhing in lutang sagih leh ki sawm a nei hi. A. Numei in Pasian gensia (aneu 3). B. Numei in adupsan leh a-ausan puan silh hi (aneu 4). C. Numei in Nu kici hi (aneu 5). D. Numei in apaktat tanu te nei, tua te zong akicim[fallen] mah (aneu 5). E. Numei in misiangthote bawlsia, thatlum hi (aneu 6). F. Numei in "mual sagihte" tungah tu hi (aneu 9). G. Numei in "leitung kumpite" khempeuh uk hi (aneu 18).\nPhawk Ding: Genkolhna khempeuh papal Rome tawh kituak khin sitset hi. A phualpi in Rome gam sunga om—“mual sagih tunga kilam.”A-ausan [scarlet] puan pen Cardinal te puantual hi a, pope in zong vaithupi mahmah te ah adupsan [purple] silh zel hi. Roman Catholic pawlpi in, Middle Age hunlai-in leitung kumpite khempeuh uk uha, misiangthote zong ka bawlsia mah uh hi, ci uhhi. (Papacy in Pasian gensia-in khial tatak mah hi cihna Lesson 13 na enkik in). Pasian in limciinga agenkhol tawh kituak sitset hi—akicim nu ahi pawlpi pan in akicim a tanu te in langpan ahih manin Protestants kici hi. Hih Father James A. O’Brien gen phawk in: “Acianlai Nu kici Pawlpi [Mother Church] pan apusuak Catholic ahilo khempeuh in [Saturday ni ta’angin Sunday ni] tang paisuak uh hi.”1\n5. Mangmuhna 13 leh 17 aa sapi te bangci saikak ding?\nMaangmuhna 13:1. Tua __________ tuipi sung panin ganhing khat a hong pusuak ka mu hi. Tua ganhing in ki sawm leh lutang sagih nei a, a ki sawmte tungah lukhu khat ciat om a, a lutang sagihte tungah min hoihlo khat ciat a kigelh hi. Maangmuhna 17:3. Kha Siangtho tawh kidimin ka om a, vantung mi in gamlak mun khatah hong tun'pih hi. Tua lai-ah, a tungah min hoihlo nam tuamtuam a dimin a kigelh ganhing a san khat tungah numei khat a tu ka mu hi. Tua ganhing in lutang sagih leh ki sawm a nei hi.\nPhawk Ding: Mangmuhna 13:1-10 sunga leh Mangmuhna 17 sunga sapi akibang ahi hi. Rome thuneihna gen nuam uh ahi hi. Mangmuhna 17 in gam ukna anei (sapi) leh atunga tuang pawlpi (numei), biakna[pawlpi] leh gamvai kikopna ding thu pulak hi. Mangmuhna 13 in zong sapi nih kipawlin biak ding hong gumgaw tang sawl ding cih gen hi. Mangmuhna 17 sungah agen mah bangin, amasa sapi in “apaktat numeinu ii nu” thuneihna tawh kibang hi. Hih thusinna in anihna sapi kua hiam cih zong hong hilh ding hi.\n6. “Babylon” cih kammal koi pan hi a, akhiatna bang hiam?\nPiancilna 11:4, 6, 7, 9. Tua ciangin amaute in, “Hong pai un, leitung buppi-ah eite i __________ gawp lohna dingin ei-a' dingin khuapi khat bawlin, a dawn in vantung a ban ding tausang khat lamin, eite' minthan'na ding khat bawl ni,” ci uh hi. 6 Topa in, “En un, amaute minam khat hi uh a, amaute khempeuh in kampau khat nei uh hi. Hih pen amau' sep ding a kipatna bek ahi hi. Tu-in sep dinga amau' vaihawmte amau-a' dingin hi thei nawnlo ding hi. 7Hong pai un, amaute khatlekhat' thugen a kitheih lohna dingun eite paisukin amau' kampau va kitukalhsak ni,” a ci hi. 9Tua ahih ciangin a min Babel kici hi. Bang hang hiam cih leh Topa in tua munah leitung khempeuh' kampau kitukalhsak hi. Tua lai mun panin Topa in leitung khempeuhah amaute a thehthang hi.\nPhawk Ding: “Babel”leh “Babylon”cih khiatna-in “buaigawpna” cih ahi hi. Hih min pen milim bia te’n tuicin tunkhit a Babel Tausang alamhna pan vua hong piangkhia ahi hi. Tuicin in atup zawhloh ding asang mahmah-a alamh sawm uh ahi hi. Ahih hangin Pasian in kampau buaigawp sak a, a maban uh zom thei nonlo uh hi. A nungciangin milim bia leitung kumpi Babylon hong khangkhia a Pasian mite bawlsia hi. Mangmuhna sunga “Babylon” cih pen biakna maanlo kumpi gam hi a, khalam Pasian' Isreal mite ii gal cihna ahi hi.\n7. Pasian in Babylon a koici dan hi ci-in gen a, Ama mite paikhia dingin sam hiam?\nMaangmuhna 18:2-4. Amah nakpi takin kiko a, “A Lian Babylon khuapi kicim, kicim! Tu-in dawite' kua suak khinta-in, kha gilote' omna suak khinta a, a kihhuai, a muhdahhuai vasa namkim in omna-in neita uh hi. * 3Bang hang hiam cih leh ama hukna __________ mi khempeuh dawnsak a, leitung kumpite tawh paktat a, ama hukna hangin leitung sumbawlte in a hauhlawh uh hi,” a ci hi. * 4Tua ciangin vantung panin aw dang khat ka za a, “Keima mite aw, a mawh gamtatna-ah kihel kha-in a gimthuakna thuakpih khading na hih manun hong paikhia un.\nPhawk Ding: Pasian in Babylon a cimzo hi dawite leh khagilote inn asuak zo hi ci hi. Amawhna lianlua ahih manin kisusia ding hi ci hi. Pasian mite manlangin Babylon pan hong paikhiat kul hi, tua hi kei leh Babylon gimna daan tawh siakhawm ding uh hi.\n8. Babylon in a zuu leitung mi khempeuh kham sak ahih manin Zeisu in mawhsak den hi, tua zuu in bang hiam?\nMaangmuhna 17:4. Tua numei in puan a dupsan leh a ausan silh a, kham, suangmanpha, leh kep kibawl kizepna a __________ tawh a pumpi dimin kizem a, a paktatna hangin a kihhuai a nin mahmah nate a dimin a omna kham hai khat a tawi hi.\nPhawk Ding: A zuu hai in zuau bulom tawh kidim (Paunak 12:22), ahih keileh amaanlo thuhilh-in mite khalam mittaw sak hi. Hiah akhemna namte tawm gual suk leng:\nA. Thukham Sawmte akim-in lenlo (lesson 6 en in)\nB. Sunday ni nipi dingin bawl (lesson 14 en in)\nC. Kiguuksimna, laksimna um (Lesson 3 en in)\nD. Nuntaaknakha (soul) si theilo hi ci (Lesson 9 en in)\nE. Hell sungah a tawntunga ka-ang (Lesson 10 en in)\nF. Mawhna te mihing siampipa tung sut lai (Lesson 13 en in)\nG. Tuiphum maanlo (Lesson 11 en in)\nH. Kamtuam sang (Lesson 23 en in)\nA dahhuai tatak thu in Babylon ii thuhilhna asan khit uh ciangin a khalam mit uh mialin Laisiangtho gen thumaan tatak telzo nonlo uh hi, bang hang hiam cih leh akhial a upna (doctrines) te un amau te khim hi.\n9. Hun nunung ciangin sapi kua in panpih ding hiam?\nMaangmuhna 13:11, 12. Tua ciangin leisung panin a hong pusuak ganhing adang khat ka mu hi. Tua ganhing in tuu bangin ki nih nei a, a kampau zia pen gulpi kampau tawh kibang hi. 12Tua ganhing masa a omna mahah ganhing masa' aana khempeuh zang a, a liamma a __________ tua ganhing masa pen leitung leh a tunga om mi khempeuh, aana tawh a biasak hi.\nPhawk Ding: Kithakhauh sak in! Mangmuhna 13 sunga sapi nihna in United States of America ahi hi. Ahihna thu te lungngai leng:\nA. Hong pusuahkhiat hun.\nPasian in (Mangmuhna 13:10,11) sungah hih sapi hong kahtoh sawngin amasa sapi sidek takin liamma nei ding hi ci hi. United State of America hong kahtoh hun pen papacy [pope] thuneihna abei hun, kum 1260 acin, 179 8 kum ahi hi. 1776 kum in America in suahtakna ngah hi. 178 7 kum ciangin constitution kipsakna nei, 179 1 teh the bill of rights kikipsak, 179 8 kum ciangin leitung gam thahat khat iin kiciamteh hi.\nB. Leisung pan in hong pusuak hi.\nIh sinsa mah bangin, tui sung pan hong pusuak kumpigamte (sapi te) cih pen mi tam namun agen nuam hi a (Mangmuhna 17:15 ) , leisung pan cih tawh kilehbulh hi. U nited States pen mi tawm, mi kithengthahna pan a hong piangkhia ahih manin hih thu tawh kituak linlian hi\nC. Tuuno bangin kii nih nei hi.\nGenkholhna ah tuuno pen Zeisu limla hi a, kii in thuneihna limla ahi hi. Kii gol nih te in Protestant thumungpi ahi America kiphuhna—gamvai leh biakna suahtaakna lim ahi hi. Gam phutcil te in Europe gam panin biakna leh gamvai bawlsiatna pan suahtaakna dingin ataikhia uh ahi hi. Tua manin amaute in gamvai leh biakna suahtaakna na bulphuh uh hi—“kumpi omlo gam ki-ukna leh Pope omlo biakna.”\n10. Genkholhna tungtawnin, America ah nasiatak a kikhelna bang hong piang ding hiam?\nMaangmuhna 13:11. Tua ciangin leisung panin a hong pusuak ganhing __________ khat ka mu hi. Tua ganhing in tuu bangin ki nih nei a, a kampau zia pen gulpi kampau tawh kibang hi.\nPhawk Ding: Gulpi banga kampau cih pen United States in Satan huzapna tawh gam phutcil Protestant te' bulphuh pawlpi leh gamvai kigawmlo ding cih thu hong lumlet ding uha, biakna thukham hong bawl ding uh hi. Ut leh utloh thu hilo in amau deih banga bia dingin hong gumgaw sawl ding uh hi. Amang nuam lo te vanzuak vanleina tawh gawt ding uha (aneu 16, 17) atawpna ah that ding uh hi (aneu 15).\n11. Hun beikuan ah, thunei thum kipawl a Pasian mite ado ding kua teng hiam?\nMaangmuhna 16:13. Tua ciangin gulpi kamsung, ganhing kamsung, leh a manlo kamsangpa' kamsung panin __________ tawh a kibang kha gilo thum a hong pusuak ka mu hi.\nPhawk Ding: Gulpi in Satan hi a (Mangmuhna 12:9), milim biate khutzat-a nei-in nasem hi. Mangmuhna 13:1-10 sunga sapi pen papacy ahi hi. Kamsang maanlo Mangmuhna 16 sunga acih pen thu-um akici America aom Protestant te hi a, Mangmuhna 13:11-17 sunga kii nih nei tuuno tawh kibang anung cianga gulpi banga kampau acih pen tawh kibang hi. Hih in vangliatna anei “nalamdang lianpi” leh “ganhing masa omna-ah nalamdang bawltheihna ding thu ngah ahih manin a nalamdang bawlna tawh leitungah a om mi khempeuh khem hi...” Mangmuhna 13:13,14. (Mangmuhna 19:20 sunga kamsang maanlo thu agenna tawh na saikak khawm in.)\n12. Hih akibang hetlo kipawlna [thum] te hong kipumkhat takpi mah diam?\nMaangmuhna 16:14. __________ pen dawite' kha hi a, na lamdang a bawl uh hi. A Vanglian Pasian' Ni hong tun' ciangin gal a do dingin leitung gam khempeuhah a om kumpite a kaikhawm dingin a kuankhia uh hi.\nPhawk Ding: He! “Pasian in hong kipumkhat ding uh ci hi. Phawk dingah Pasian mite do-in khemna nasepna ah amau te hong kithukhat ding uh hi. “Avanglian Pasian galdona ni lianpi” cih in gulpi in numei suan te tawh kido cih (Mangmuhna 12:17) sunga kigen tawh thupiang akibang hi.\n13. Hih hun beikuan ah akipawlkhop theih nadingun bang lampi hong zang ding uh hiam?\nMaangmuhna 16:14. Tuate pen dawite' kha hi a, na lamdang a bawl uh hi. A Vanglian Pasian' Ni hong tun' ciangin gal a do dingin leitung gam khempeuhah a om kumpite a kaikhawm dingin a kuankhia uh hi. Maangmuhna 13:13, 14. Tua ganhing nihna in na lamdang __________ bawl a, mi khempeuhte' muhin van panin leitungah meikuang nangawn a kiasak thei hi. 14Ganhing masa omna-ah na lamdang bawltheihna ding thu ngah ahih manin a na lamdang bawlna tawh leitungah a om mi khempeuh khem a, namsau tawh a si ding zahin a kisat liamsa hinapi a nungta lai ganhing pahtawina ding milim khat a bawlna dingun a gen hi.\nPhawk Ding: Hih hun bei kuan-a kipawlkhop nadingin dawigilo te huhna tawh nalamdang lianpipi bawlin, leitung bup phial khemin ngah ding uh hi (Mangmuhna 13:3). Mangmuhna 18:23 in, “Nang bumna in leitung minam khempeuh lam pialsak khin hi,” ci hi.\n14. Hun beikuan ah Pasian mite khemna ah apuk loh nadingun bangin dal ding hiam?\nPhawk Ding: Pasian mite in Laisiangtho tawh na khempeuh sittel ding uh hi. Amaute in nalamdang te leh thu kihilhna te dawimangpa kiang pan maw Pasian kiang pan cih sittel sitset ding uh ahih manin kikhem zolo ding uh hi.\n15. Tuni-in Pasian in Ami te amuanhuai abaanglai Ama pawlpi ah Babylon pan a taikhia dingin hong sam hi. Babylon ah na omlai uh leh ama mawhna ah kidiahin ama thuak gimna na thuak ding uh hi, ci hi. Noah hunlai-in Pasian in a suahtaakna ding vua agelsak tembaw sungah mihing giat bek lut a, adang teng khempeuh si uh hi. Tuni-in Pasian in suahtaakna tembaw mah bangin abaanglai Ama pawlpi hong phut a, mi awn tampi lut khinta hi. Zeisu in “Nang leh na innkuanpih te tembaw sungah hong pai un” (Piancil 7:1) ci hi. Tuni-a Topa hong sapna, “Awleh” na ci ding hiam?”\nUSA leh Rome Bangzahta iin Thahat Hiam?\nMangmuhna 13 sungah agen mah bangin, hun beikuan ciangin papacy leh United State hong kikopin leitung bup in sapi abiak nadingin hong bawl ding uh hi. Hih bang asem zo dingin acingtaak mah uh hiam?\nTu-in leitungah papacy in biakna—gamvai ah a thahat pen hong hita hi. Leitung gam khempeuh phial in Vatican ah pailai mi leh pailai zuum nei kim phial uh hi. Gam khempeuh in zahtaak mahmah uha muak ciat uh hi. Former U.S.S.R. leader Mikhail Gorbachev genna ah, “Europe Nisuahna lam gamte ah tu sawnga thupiang te khempeuh leh leitunga ama kihelna gamvai akipan vai thupi khempeuh ah Pope hanciamna lo-in bangmah piang theilo ding hi.”1 Kumza khat bei ma-in leitunga biakna khempeuh kigawmkhawm-a papacy makaihna nuai ah aom theihna dinga angimna atangtun theihna dingin pope in leitung mun tuamtuam ah vial 50 val bang zin khinta hi.\nTu-in America pen gal lam thahat pen leh huzap anei pen gam hi a, “Leitungah a thahat penpen gam [America] mah hilai hi.”2 “Leitung bupa piang vai thupi khempeuh America ii thuneihna tawh kikhensat ding hi.”3 Laisiangtho genkholhna in United State of America leh papacy khut hong kilen ding ci-a kitel tak a agenkholh tu-in leitung thupiang te in kipanpan khinta hicih kitel takin hong lak hi.\n1 Toronto Star, March 9, 1992, p. A-1.\n2 “The UN Obsession,” Time, May 9, 1994, p. 86.\n3 Jim Hoaglad, “Of Heroes ...,” The Washington Post, August 21, 1991, p. A-23.


url: =Kawlgam Journal Editor khat azumkhan sungah kithatlum ~ ZD :: ZOMI DAILY\nposted on 17 April 2017 at 1:07 am Lomkholna: Myanmar, News, Sawltak, Yangon\nMyanmar, Yangon khuasung Puzuntaung Township sungah Journal Editor khat kithatlum cih News Eleven panin kiza hi.\nPuzuntaung thukhenzum geinai aom Building 208 ii inndawl khatna ah akihong ahi “The Iron Rose” kici Journal hawmkhia te ii Editor pa aki thatlum ahihi. Aminpen Wai Yan Heinn kici khat hi a, Journal Office sungah temtawh aki dawtlumsa in kimu cihi.\nHih Journal Office tawh akizom in aomte’n agimnamsia za uh ahih manin, Sunday ni in Wai Yan Heinn ii anu apa te zasak uh a, tuapan in Sunday zingsanglam in Editor papen asisa in aom ahihlam ki mukhiapan cihi.\nKawlgam ah tuibuahbawi “Water Festival” ahihtawh Journal Office pen kikhakcip a, Office inndeigei aom te’n asipa ii anuleh apa te zasak uhhi.\nAnu apa te atun ciangin kongkhak hong uh a, asungah Ko Wai Yan Heinn pen asisa in tutphah tungah kimu cihi.\nTemtawh tutna tungah aki dawtlum hi a, banghun in aki dawtlum cihpen kitheilo ahih manin Yangon Police te’n hihvai tawh kisai in akansan laitak cih kiza hi.\nKawlgam sungah mi kithat pen hongtam semsem a, ahi zongin athu amantaktak pen ki kankhiazo ngeimello hi. Hihvai zong pawlkhatin Naypyidaw tungleh vengziau khading hi ci’n Comment apia pawlkhat omkhin a, Kawlgam Police te nasep pen kimuangzonai mahmahlo hi.\nRead also: Yangon Airport ah Sitni khat thautawh kikaplum ~ ZD\nMidangdang akithat te genloh, U Ko Ni nangawng zong athu tudong siangthei mahmahlo hi. Hih Journal Editor kithatzong bangciang Myanmar Police te’n hongtun uhdiam? ZD Sawltak #zomidaily\nPrevious: Easter Sunday Message: Na dam hiam? Zeisu in Dammaw hongci hi ~ Sia Pau Khai\nNext: Kum 2017 April 15 ni a ZCD zumpi Tedim ah CEC kamkup thukhensatna


url: =Tulaai leitung Thuthang Tuamtuam Updates September 4,2014\nØ India Leitang tung bulphuh in Bangladesh, Myanmar leh Asia gam teng ah nasia gamtaangding, Terrorist seemding in kipawlna muanhuai kaphut khinzo a , hih kipawlna phuhnading in kum 2 sung sawt ci in Al-Qaeda Makaaipi Ayman Al-Zawahiri in minutes 55 asau thugenna Video khat September 4, 2014khah khia ahihman in India gambup I mimal lakpan 15% apha India kumpi te leh Kawlgam te lau khia mahmah uhhi. Ayman Al-Zawarihi agenbehna ah Biakna tawh kisai gaaldona adoding a akithawi ci ahihman in Syria leh Iraq gam a ISIS te gaaldodan tawh kizawitawn ahihman lau huai kan laai hi.\nØ India gamte ukna sung lam Pakistan tawh gamgi Kashmir Rajouri ah Mopawi bawl aciah pawisiim mi 50 leh Mo tegel tuanna Bus pi September 4,2014 ni in tuikhang in tumnelh a mi 4 bek gaalkaap ten hongkhia man in adangteng si maw hing cih kitel lo in tui in taai mang hi.\nØ Liberia gam sung a micimawh huh apai ahi Massachusetts state, USA gam ateeng Dr Rick Sacra kum 51 Ebola natna in lawh leuleu a September 4,2014 niin zato ah akibawl laaitak ahihi. Amah peen USA gammi Ebola natna angah a 3 na hi a adang nihte damkhin ta uhhi. Africa gam ah tuniciang mi 1,900 sikhin ta a, 3,500 in natna athuak laaitak ci in WHO te in genkhia uhhi.\nØ October kha ciang South Africa gam Cape Town khua h Nobel minphatna ngah Lumai Siampi Desmond Tutu I kum 80 cinna suahpawi nasiaktak kibawlding a tuamnun a kihelding in Tibet Lumai Siampu mah leh Nobel minphatna ngah ahi Dalai Lama asapleh China tek holhthawhna tawh South Africa ten Visa pianuam September 4 ni in Lumai Dalai Lama in genkhia hi. Kazawlpa suahpawi paikhalo hita maw ci khakun ngeungau hi.\nØ French gamte in Russia gamte zuakding a thukimna aneihsa uh Gaaldona Tembawpi nihte lak ah khat tukha sung Russia gam kipuakding hinawpin Russia te Ukraine gamsung a agamtatna huhau in Piantit ten kheelkik in puaknaailo photding September 3, 2014 ni in khensat uhhi.\nØ Britain gam Wales ah NATO pawlpi te in thukikupna nasiatak in aneih laaitak uh hia, ISIS te leh Ukraine sung Russia te vaai namphilphial kawmsa in nasiatak kikum ngenngang uhhi. ISIS vaai ah President Obama in alawmte pawlzawt a cimangsak veni aw cikawikawi hi. Britain PM David Cameron inbel hih ISIS tevaai ah kami te pawlkhat amat uhhang Vanlamtawh do kasawmkei abullpi taktak Syria gamhi in tua nuaileeng cizaw hi. Ukraine vaai ah NATO in avui atang akisam bangbangtawh gaalmaai samaai ah Ukraine huding ci in September 4 ni in thukimna khat ngah uhhi. Tuaban ah Britain leh US ten Russia gawtna apiak uh athak liklek September 5 niciang ongtaangkokhia ding uh ci uhhi.\nØ Tuasia khia mahmah Malaysia Airline te in mipuakding ngah hak sasimsim ta uh ahihman in mi ngahtheih nading leh milungluut theihnading in Vanleeng tuangding te thutuamtuam dotna dawnna bawlsak kipanta ci in September 4 ni in taangkokhia uhhi. Dotna tampi aomte kawmkaal ah alamdang khat in nasihkhit ciang bangseemnuam cih dotna ahihi.\nØ Kawlgam President U Thein Sein leh Germany Prime Minister Angela Merkel te September 3, 2014 ni in kituammuh uha, PM Merkel in 2010 kum kawlgam kiteel laaidan in 2015 kumciang Zuau kheem nawnkei tapeuh unla icitawmte alungkimna uh bang in nahum in thu maan na leh cihtak na khahsuak ngeikei inmaw ci in President U Thein Sein abil anuai sakkhit ciang Germany ten sum tamtampi tawh onghuh pahnung acih leh PU Thein Sein in OK lah Ok Lah ci san biaibuai hi.\nZomiDaily te thusiamna tawh Thutang ading Fund Rise na ah ongpiakhia akua mapeuh leh ongpia laaiding kheempeuh tung lungdam mahmah hi. Akua maciat ongkihel kim un ci in zong kong zaw lailai hi. Donation bawlnading anuai ah……


url: =All Blog Posts (840)\nGoogle, Facebook leh Twitter pan na file-te download theih hi\nAnuai a link pan in Google, Facebook leh Twitter pan i file te ki download thei a, eima PC sung ah ki save thei hi.\nAdded by Taang Sianpu on March 31, 2013 at 6:30pm — No Comments\n(Bangkok) – The Burmese government should thoroughly investigate and hold accountable those who incited and committed deadly violence in Meiktila in central Burma from March 20 to 22, 2013. Decisive government action to combat impunity, end discrimination, and promote tolerance among religious groups is needed to end the tide of attacks against Muslim communities.\nAn estimated 40 people were killed and 61 wounded in the clashes between…\nAdded by Zomi Center on March 31, 2013 at 6:00pm — No Comments\nIn Quest of the Correct Tone of Ton in Tonzang.pdf (165.2KB)\nPlease read the attached PDF rather than the text in this email.\nDownload here: In Quest of the Correct Tone of "Ton" in…\nAdded by Zomi Center on March 30, 2013 at 9:35am — No Comments\nZomi Times Weekly News Asimte,\nZomi Times hong khak kik ung. Tutung a kihawmpen Cinpu Zomi Innkuan huhna ahi hi. Zomi Times in e Zomite aa ding i phattuampih ding thute, thuhoihte leh Zomite mailam kalsuanzia ding hangsan tak leh deihsakna tawh kisuah hi.\nThu lamdang mawkmawk leh mangsiat huaite kisuahlo a, minama dangte gampuahzia leh Zomite gam zuunzia ding koici bangin ei kiging kiguangkhuak thei ding cihte siksanin kisuah…\nAdded by Zomi Center on March 30, 2013 at 9:13am — No Comments\nAdded by Zomi Center on March 28, 2013 at 8:53am — No Comments\nAdded by Zomi Center on March 28, 2013 at 8:00am — No Comments\nKawlgam kumpi' ciapteh minam (135) teng\nကခ်င္မွာ လူမ်ိဳးစု စုစုေပါင္း ၁၂ မ်ိဳး ရွိပါတယ္။(၁) ကခ်င္ Kachin(၂) တရုမ္းTaron Taron(၃) ဒေလာင္ Dalaung (၄) ဂ်ိန္းေဖာ Jinghpaw(၅) ေဂၚရီ Guari(၆) ခခူ Hkahku(၇) ဒူးလန္း Duleng(၈) မရူ (ေလာ္ေ၀ၚ) Maru (Lawgore)(9) ရ၀မ္ Rawang(၁၀) လရွီ (လခ်ိတ္) Lashi (La Chit)(၁၁) အဇီး Atsi(၁၂) လီဆူး Lisuကယားမွာ လူမ်ိဳးစု စုစုေပါင္း ၉…\nAdded by Zomi Center on March 24, 2013 at 12:00am — No Comments\nPslm 39: 8 Ka thupalsatna khempeuh panin kei hong honkhia in la, mite nuihsat in hongbawl kei in\nDear lawmte hiah\nLaisiangtho holimna Vol 15. (click here)\nAdded by Zen Suan Pau on March 22, 2013 at 8:32pm — No Comments\nAdded by Müãñg Pü Zomi on March 18, 2013 at 10:38am — No Comments\nPC Pawl khat ah Zawgyi hak sa thei tuate a ding\nDownload-Zawgyi-Keyboard mek in Hih pen Keyboard a ding\nAdded by Müãñg Pü Zomi on March 18, 2013 at 10:30am — No Comments\nMosses Kanan Gam ki en sak (Pasian phunsan khak loh ding thupina)\nLaisiangtho holimna vol 14 (click here)\nAdded by Zen Suan Pau on March 17, 2013 at 7:23pm — No Comments\nGZA: LEITUNGBUP ZOMITE TUNGAH THUZAKSAKNA\nI pianna Zogam leh Leitungbup mun tuamtuam-ah thupha sangin kikhenthang aa om Zomi khempeuh tungah itna le ngaihna tawh thu kong zasak hi. Amasa penpen-in i Biak Tung Pasian’ kiang panin…\nAdded by Zomi Center on March 12, 2013 at 7:46pm — No Comments\nZomi sung ah a nampi zaw deuh leh, namno zawdeuh om tuanlo hi. Zomi bek hilo in leitungbup ah mihing khempeuh pen avek in nampi leh namno/…\nAdded by Taang Sianpu on March 9, 2013 at 11:00pm — No Comments\nTopa in meihal biakna leh biakpiakna te Topa thuman ding zahin deih a hi hiam?\nLaisiangtho holimna Vol 13\nna sim sak dih vo\nLAISIANGTHO HOLIMNA VOL 13 (HIAH NA MEAK OO)\nAdded by Zen Suan Pau on March 9, 2013 at 7:50pm — No Comments\nclick to create your own"…\nAdded by AwBa on March 8, 2013 at 8:30am — No Comments\nOklahoma State sung Zomi-te' makaih kikhopna Biakna Pawlpi minte\nOklahoma State sung ah Zomi te makaih ki khop na Biakna Pawlpi min te\n1. Myanmar Zomi Baptist Church (MZBC), Tulsa, OK\n2. Zomi Baptist Mission Church (ZBMC), Tulsa, OK\n3. Zomi Baptist Convention Myanmar (ZBCM), Tulsa, OK\n4. Full Gospel Assembly International Mission (FGA), Tulsa, OK\n5. Myanmar Christian Church (MCC), Tulsa, OK\n6. Zo Christian Chruch (ZCC),…\nAdded by Zomi Center on March 7, 2013 at 5:30pm — No Comments\nZCD Activities Update\nUnited Nationalities Alliance leh National League for Democracy-LA\nMarch 6, 2013 ni-in SNLD makai Khun Htun Oo inn ah UNA leh NLD-LA nai 3 sung holimna ah ZCD pan Pu Gin Kam Lian, Pu Zam Mung, Pu Kam Lam Khup leh Anthony Pu Kap Khan Khual te zong kihel theih hi. UNA piankhiatna, sepkhiatna leh dinmun te UNA in pulaak in NLD-LA in zong NLD-LA piankhiatna, sepkhiatna leh dinmun te pulaak khia hi. Panglong Thukimna bulphuh in hlutdaw pua lam ah khawmpi bawl kul, kilemna ding muanna…\nAdded by Zomi Center on March 7, 2013 at 5:00pm — No Comments\nZomi sung ah a nampi zaw deuh leh, namno zawdeuh om tuanlo hi. Zomi bek hilo in leitungbup ah mihing khempeuh pen avek in nampi leh…\nAdded by Taang Sianpu on March 7, 2013 at 4:30pm — No Comments\nMong Neilo Itna\nclick to create your own" target="_blank">Mong Neilo…\nAdded by AwBa on March 7, 2013 at 11:30am — No Comments\nNgaih No Aw\nclick to create your own" target="_blank">Sin Lai Hong Kuai Lua…\nAdded by AwBa on March 7, 2013 at 11:00am — 1 Comment